title: Etelä-Afrikan maantiede

text: Maan tärkeimmät joet ovat Limpopojoki Zimbabwen vastaisella rajalla sekä Oranjejoki ja sen sivujoki Vaal, joka virtaa lännestä itään ja laskee Atlanttiin Namibian rajalla. Oranjejoen merkitys muun muassa maanviljelylle maan kuivassa keskiosassa on suuri. Etelä-Afrikassa on hyvin vähän sisämaan vesistöjä ja siksi vettä pyritään säästämään ja sen käyttöä kontrolloidaan. Veden kulutuksen kasvu on nopeampaa kuin sen tarjonnan kasvu.


title: Etelä-Afrikan maantiede

text: Etelä-Afrikan maaperä on poikkeuksellisen vanhaa ja mineraalirikasta. Maa oli jo osa Gondwana-mannerta, joka 100–300 miljoonaa vuotta sitten hajosi lukuisiin osiin muodostaen uusia mantereita, kuten Afrikan. Tätä seuranneiden vuosimiljoonien aikana geologiset, tektooniset ja vulkaaniset prosessit sekä eroosio muovasivat Etelä-Afrikan nykyisen kaltaiseksi.


title: Etelä-Afrikan maantiede

text: Etelä-Afrikan rannikkoa kiertää Suureksi jyrkänteeksi kutsuttu vuoristojono, joka koostuu useista erillisistä vuoristoista. Idässä Lohikäärmevuorilla vuoristojono kohoaa yli 4 000 metrin korkeuteen merenpinnasta. Etelä-Afrikan mineraalimuodostelmista merkittävimpiä ovat kultaa sisältävä Witwatersrandin kvartsiitti, platinaa sisältävä Bushveldin magmakivikompleksi sekä Karoon sedimenteistä muodostuneet hiilivarat. Lisäksi Etelä-Afrikassa sijaitsevat Swartbergin vuoristo ja Sudwalan luolat.


title: Portugalin Grand Prix 1987

text: Portugalin Grand Prix 1987 oli Formula 1 -sarjan osakilpailu, joka ajettiin 20. syyskuuta 1987 Estorilin radalla. Kilpailun voitti Alain Prost, jolle voitto oli uran 28:s. Voiton myötä hänestä tuli eniten F1:n MM-sarjan kilpailuja voittanut kuljettaja. Edellistä ennätystä piti nimissään Jackie Stewart 27 voitolla.


title: Portugalin Grand Prix 1987

text: Kilpailu keskeytettiin ensimmäisen kierroksen kolarin takia, ja käynnistettiin uudestaan alkuperäisestä kilpailupituudesta. Danner ei osallistunut uusintalähtöön.


title: Vijayanagara

text: Vijayanagara oli mahtava eteläintialainen valtakunta, joka hallitsi Deccanin ylänköä ympäristöineen yli kahdensadan vuoden ajan. Valtio sai nimensä pääkaupunkinsa Vijayanagaran mukaan; kaupunki sijaitsi nykyisen Hampin lähellä ja sen rauniot ovat nykyisin UNESCOn maailmanperintökohde. "Vijayanagara" merkitsee voiton kaupunkia.


title: Vijayanagara

text: Vijayanagaran perusti Harihara I vuonna 1336 ja se oli olemassa vuoteen 1646, vaikka vuoden 1565 häviö Deccanin sulttaanikuntia vastaan käydyssä Talikotan taistelussa murensi sen valtaa suuresti. Pääkaupunki joutui sulttaanikuntien käsiin, ja hovi pakeni nykyisen Andhra Pradeshin alueelle.


title: Vijayanagara

text:
Vijayanagaran valtakaudella hindulaisuus nousi keskeiseksi Etelä-Intian eri heimoja ja kansoja yhdistäväksi tekijäksi.
Hallitsijoina oli useita eri dynastioita ja kuningassukuja. Tunnetuimpia heistä olivat Krishnadevaraya (vallassa 1509-1529) ja Achyutaraya (1529-1542).


title: Vijayanagara

text: Pääkaupunki Vijayanagara oli puoliaavikolla ja riippuvainen muualta tuodusta vedestä. Hallitsijat rakennuttivat monimutkaisia kastelujärjestelmiä, joilla johdettiin jokivettä aavikolle, ja suuria säiliöitä, joihin varastoitiin vettä monsuunisateiden aikana kuivaa kautta varten. Talouden selkärankana oli maanviljely, joka suosi kuivaa kestäviä lajikkeita kuten maissia ja linssejä. Sateisemmilla alueilla kasvatettiin riisiä ja sokeriruokoa. Vuorilla kasvatettiin mausteita, jotka kuljetettiin kaupunkiin myytäväksi.


title: Espanjan Grand Prix 1987

text: Espanjan Grand Prix 1987 oli Formula 1 -sarjan osakilpailu, joka ajettiin 27. syyskuuta 1987 Jerezin radalla. Kilpailun voitti Williams-kuljettaja Nigel Mansell, jolle voitto oli kauden viides. Alain Prost otti uransa 55. palkintosijan ja rikkoi näin Niki Laudan palkintosijaennätyksen.


title: Meksikon Grand Prix 1987

text: Meksikon Grand Prix 1987 oli Formula 1 -sarjan osakilpailu, joka ajettiin 18. lokakuuta 1987 Autódromo Hermanos Rodríguez -radalla Meksikon pääkaupungissa Méxicossa. Kilpailun voitti paalupaikalta kilpailuun lähtenyt Nigel Mansell. Voitto oli hänelle kauden kuudes ja toinen perättäinen.


title: Meksikon Grand Prix 1987

text: Kilpailu keskeytettiin 30 kierroksen jälkeen Derek Warwickin ajettua rajusti ulos radan viimeisessä mutkassa. Kilpailua jatkettiin uusintalähdön jälkeen vielä 33 kierrosta. Lopulliset aikaerot kuljettajien välillä saatiin, kun näiden kahden osion ajat laskettiin yhteen.


title: Pikkumyyrävyötiäinen

text:
Pikkumyyrävyötiäinen eli myyrävyötiäinen, aiemmalta nimeltään pikkuvyötiäismyyrä ("Chlamyphorus truncatus") on vyötiäisten heimon pienin laji, jonka ruumis on alle vaaksan mittainen. Lyhyttä ruumista koristaa 2,5 cm pitkä häntä.
Maan alla lymyävää otusta tavataan vain Etelä-Amerikan eteläosien hiekkamailla. Maan pinnalle ne tulevat ilmeisesti vain kerran vuorokaudessa etsimään hyönteisiä ruuakseen. Pikkumyyrävyötiäinen onkin sopeutunut erinomaisesti maanalaiseen maailmaansa: taipuisa selkäkilpi ja lapiomaisten eturaajojen viisi vahvaa kynttä takaavat kaivutyön onnistumisen tukalissakin paikoissa.


title: Pikkumyyrävyötiäinen

text: Pikkumyyrävyötiäinen on sukunsa ainoa laji.


title: Japanin Grand Prix 1987

text: Japanin Grand Prix 1987 oli Formula 1 -sarjan osakilpailu, joka ajettiin 1. marraskuuta 1987 Suzukan radalla. Kilpailu oli kauden toiseksi viimeinen, ja sen voitti Gerhard Berger. Voitto oli hänelle ja Ferrari-tallille kauden ensimmäinen. Tämä kilpailu ratkaisi myös kuljettajien maailmanmestaruuden, kun Nigel Mansell ajoi rajusti ulos perjantain aika-ajossa, loukkaantui ja joutui jättämään kilpailun väliin. Mestaruus meni Mansellin tallikaverille, Nelson Piquet'lle. Kilpailu oli ensimmäinen Suzukan radalla ajettu F1:n MM-osakilpailu.


title: Talletussuoja

text: Talletussuoja turvaa tallettajan talletustilillä olevia varoja talletuspankin ollessa maksukyvytön. Talletussuojasta Suomessa vastaa Rahoitusvakausvirasto.


title: Talletussuoja

text: Talletussuojajärjestelmät on yhtenäistetty keskeisiltä osiltaan EU:n jäsenmaissa. Talletussuojasta säädetään EU:n talletussuojadirektiivillä (2014/49/EU), joka on saatettu osaksi kansallista lakia Rahoitusvakausviranomaisesta annetulla lailla.


title: Talletussuoja

text: Talletussuojasta vastaa Suomessa "talletussuojarahasto". Vuodesta 2015 alkaen rahastoa hallinnoi saman vuoden alussa perustettu Rahoitusvakausvirasto.


title: Talletussuoja

text: Talletussuojarahaston varoista korvataan pankin maksukyvyttömyystilanteessa tallettajan saamiset enintään 100 000 euroon asti. Ainoastaan tallettajan oman asunnon vaihtamiseen liittyviä varoja suojataan yli 100 000 euron. Suoja on henkilökohtainen, ei tilikohtainen. Suoja koskee erikseen jokaisen perheenjäsenen talletuksia ja erikseen jokaista talletustilin yhteisomistajaa. Kuolinpesää käsitellään erillisenä tallettajana, jolla on itsenäinen suoja riippumatta osakkaiden määrästä. Talletussuoja turvaa myös yrityksien talletuksia. Yksityisen elinkeinonharjoittajan talletukset lasketaan kuitenkin mukaan elinkeinonharjoittajan henkilökohtaiseen suojaan.


title: Talletussuoja

text: Kaikki Suomessa toimiluvan saaneet talletuspankit ovat kotimaisen talletussuojajärjestelmän piirissä. Tilien lukumäärästä riippumatta tallettajan talletukset yhdessä pankissa korvataan 100 000 euroon asti. Yhtenä pankkina pidetään talletussuojan osalta myös pankkeja, jotka vastaavat kokonaan tai osittain toistensa sitoumuksista tai velvotteista. Tällaisia pankkeja ovat Suomessa OP Ryhmään, POP Pankki -ryhmään tai Säästöpankkiryhmään kuuluvat pankit.


title: Talletussuoja

text: Suojatut talletukset on määritelty laissa. Ainoastaan talletuksilla on niiden turvallisuutta lisäävä talletussuoja. Talletussuojan piiriin kuuluvia talletuksia ovat talletustilit, määräaikaistalletukset sekä muun muassa ASP-tilit, PS-tilit ja esimerkiksi asianajotoiminnassa käytetyt asiakasvaratilit. Talletussuoja on voimassa tilin mahdollisesta valuuttamääräisyydestä huolimatta. Tilimuodot, jotka ovat luonteeltaan sijoituksia, eivät kuulu talletussuojan piiriin.


title: Talletussuoja

text: EU- ja muissa ETA-maissa on voimassa talletussuojadirektiivi, joka säätelee tallettajien saamisten turvaamista. Direktiivin mukaan talletuspankin talletukset kuuluvat talletuspankin kotivaltion talletussuojajärjestelmän piiriin. Jos pankilla on sivuliikkeitä muissa EU- tai ETA-maissa, myös sivuliikkeen talletukset kuuluvat kotivaltion talletussuojan piiriin. Sen sijaan erillinen tytärpankki toisessa EU- tai ETA-maassa kuuluu paikalliseen talletussuojajärjestelmään. Se, mihin talletussuojajärjestelmään talletus kuuluu, ei siis riipu tallettajan kotivaltiosta tai kansallisuudesta, vaan talletuspankin kotivaltiosta. Esimerkiksi Ruotsissa talletussuojasta vastaa Riksgälden, Tanskassa Finansiel Stabilitet, Norjassa Bankenes sikringsfond ja Virossa Tagatisfond.


title: Kimberley (Etelä-Afrikka)

text: Kimberley on kaupunki Northern Capen provinssissa, Etelä-Afrikassa. Se toimii provinssinsa pääkaupunkina ja tunnetaan Etelä-Afrikan timanttiteollisuuden keskuksena. Kaupunki sijaitsee lähellä Free Staten provinssin rajaa ja Oranjejokea. Sen asukasluku on noin 210 000.


title: Kimberley (Etelä-Afrikka)

text: Kimberley perustettiin 1800-luvun toisella puoliskolla tapahtuneiden timanttilöydösten jälkeen. Alun perin kaupunki tunnettiin nimellä "New Rush", mutta nimettiin nykyiselleen vuonna 1873. Kimberley oli ensimmäinen kaupunki eteläisellä pallonpuoliskolla jonka kadut saivat sähkövalot, ja sinne perustettiin myös Etelä-Afrikan ensimmäinen pörssi..


title: Australian Grand Prix 1987

text: Australian Grand Prix 1987 oli Formula 1 -sarjan osakilpailu, joka ajettiin 15. marraskuuta 1987 Adelaiden katuradalla. Kilpailu oli kauden viimeinen, ja sen voitti Gerhard Berger. Hän teki kilpailussa niin sanotun hattutempun, sillä hän lähti paalupaikalta, ajoi nopeimman kierroksen ja voitti kilpailun.


title: Australian Grand Prix 1987

text: Ayrton Senna sijoittui toiseksi, mutta hänet hylättiin sääntöjenvastaisten etujarrujen jäähdytysjärjestelmien takia.


title: Australian Grand Prix 1987

text: Kauden päätteeksi Nelson Piquet, voitti maailmanmestaruuden.


title: Kimberley

text: Kimberley voi viitata seuraaviin maantieteellisiin alueihin:


title: Kimberley

text: Muita merkityksiä ovat:


title: Mercedes Sosa

text: Mercedes Sosa (9. heinäkuuta 1935 San Miguel de Tucumán – 4. lokakuuta 2009 Buenos Aires) oli argentiinalainen laulaja. Hänen laulujensa juuret olivat Argentiinan kansanmusiikissa, ja hän oli yksi ”nueva canciónin” tunnetuimmista edustajista.


title: Mercedes Sosa

text: Sosan ura käynnistyi 15-vuotiaana, jolloin hän voitti paikallisen radioaseman järjestämän laulukilpailun. Hänen ensimmäinen levytyksensä oli "Canciones con Fundamento". Sosa nousi kansainväliseen maineeseen 1960-luvun kuluessa. 1970-luvulla hän julkaisi kaksi konseptialbumia yhteistyössä säveltäjä Ariel Ramírezin ja sanoittaja Félix Lunan kanssa. Hän levytti myös tribuutin Violeta Parralle.


title: Mercedes Sosa

text: Sosa oli nuoruudessaan Juan Perónin kannattaja. Jorge Videlan noustua Argentiinan johtajaksi sotilasvallankaappauksella 1976 maan ilmapiiri alkoi kiristyä, ja Sosa pidätettiin konsertissa La Platassa vuonna 1979. Hänen esiintymisensä kotimaassa kiellettiin, joten laulaja pakeni ensin Pariisiin ja asettui sitten Madridiin.


title: Mercedes Sosa

text: Vuodesta 1982 laulaja asui jälleen Argentiinassa kuolemaansa saakka. Hän oli UNESCOn hyväntahdon lähettiläs Latinalaiselle Amerikalle ja Karibialle. Hän voitti albumeillaan Grammyja ja useita muita kansainvälisiä palkintoja.


title: Valeria Lynch

text: María Cristina Lancelotti eli Valeria Lynch (s. 7. tammikuuta 1952) on argentiinalainen laulaja. Hänellä on lakikoulutus.


title: Valeria Lynch

text: Lynch meni vuonna 1976 naimisiin managerinsa Héctor Cavalleron kanssa. Pari sai kaksi lasta, mutta erosi. Lynch nousi 1980-luvun kuluessa yhdeksi espanjankielisen maailman suosituimmista laulajista.


title: Valeria Lynch

text: Lynch esiintyy ja levyttää yhä säännöllisesti.


title: Valeria Lynch

text: Useiden kokoelmiensa ja yhteistöiden ohella Lynch on levyttänyt seuraavat albumit:


title: Herttua-apina

text: Herttua-apina ("Pygathrix nemaeus") kuuluu lehtiapinoihin. Sillä on lyhyt ja tiheäkarvainen, silkinhohtoinen turkki, joka on väritykseltään kirjava. Ruumis on 61–76 cm ja häntä 56–76 cm pitkä.


title: Herttua-apina

text:
Herttua-apina elää enimmäkseen puissa trooppisissa metsissä merenpinnan tasosta 2 000 metrin korkeuteen, ja sitä tavataan Itä-Laosissa, Itä-Kambodžassa, Keski- ja Etelä-Vietnamissa sekä Kiinalle kuuluvalla Hainan-saarella.
Herttua-apina syö pelkästään kasvisravintoa.
Herttua-apina on erittäin uhanalainen laji, jonka kannat ovat luonnossa pienentyneet metsästyksen, aarniometsien pienentymisen ja myös sen asuinalueella kuudenkymmenen vuoden ajan käytyjen sotien takia. Viime sodassa Vietnamin aarniometsiä tuhottiin pommitusten lisäksi kasvimyrkyillä,
ja ne merkitsivät joukkokuolemaa lehtiä syöville apinoille. Nykyisin herttua-apina on Vietnamissa rauhoitettu.


title: Margot Loyola

text: Margot Loyola (1918 Linares - 3. elokuuta 2015) oli chileläinen kansanlaulaja sekä Latinalaisen Amerikan perinnemusiikin ja -tanssin tutkija ja kerääjä. Hän opiskeli pianonsoittoa ja laulua kansallisessa konservatoriossa. Hänestä tuli vuonna 1972 Chilen yliopiston professori, ja hän on lisäksi Valparaíson katolilaisen yliopiston emeritusprofessori. Hänelle myönnettiin vuonna 1994 Chilen kansallinen taidepalkinto ja vuonna 2001 "Premio a lo Chileno".


title: Paolo Barilla

text: Paolo Barilla (s. 20. huhtikuuta 1961 Milano, Italia) on entinen italialainen kilpa-autoilija. Hän on Le Mansin 24 tunnin ajon voittaja vuodelta 1985. Barilla osallistui Formula 1 -sarjaan kausilla 1989 ja 1990 Minardi-tallin autoilla. Hän on Barillan pastasukua.


title: Paolo Barilla

text: Barilla aloitti kilpa-autoilemisen 1970-luvun puolessavälissä ja voitti Italian karting-mestaruuden 100-kuutioisissa vuonna 1976. Vuonna 1980 hän osallistui Formula Fiat Abarth -sarjaan ja siirtyi seuraavaksi kaudeksi Formula 3 -sarjaan. Siinä hän voitti muutamia kilpailuja ja sijoittui Italian sarjan kauden loppupisteissä kolmanneksi. Vuodeksi 1982 hän siirtyi Formula 2 -sarjaan, jossa hän ajoi Minardilla. Vuosina 1983–1989 hän kilpaili urheiluautoilla. Hän voitti muun muassa Le Mansin 24 tunnin ajon vuonna 1985 Klaus Ludwigin ja John Winterin kanssa.


title: Paolo Barilla

text: Vuonna 1987 hän palasi kilpailemaan yksipaikkaisilla autoilla ja kilpaili Japanin Formula 3000 -sarjassa. Hän testasi Tolemanin ja Benettonin Formula 1 -autoa ja siirtyi kaudeksi 1989 Minardin F1-tallin testikuljettajaksi. Tämä antoi hänelle mahdollisuuden korvata loukkaantuneen Pierluigi Martinin Japanin GP:ssä samana vuonna. Hän teki lisäksi sopimuksen tallin kanssa kauden 1990 kuljettajapaikasta. Barilla ei kuitenkaan ollut tarpeeksi nopea selviytyäkseen aika-ajoista kilpailuun säännöllisesti, minkä takia Gianni Morbidelli korvasi hänet kauden lopussa. Barilla ei saavuttanut F1-urallaan yhtään MM-pistettä.


title: Paolo Barilla

text: F1-uran jälkeen hän jäi täyspäiväisestä kilpa-autoilemisesta eläkkeelle. Hän kuitenkin säilytti yhteydet moottoriurheiluun, koska Barilla sponsoroi Alessandro Zanardia ja Champ Car World Series -sarjassa ajavaa American Spirit Team Johanssonia.


title: Transkaukasian federaatio

text: Transkaukasian demokraattinen federatiivinen tasavalta, yleisemmin tunnettu nimellä Transkaukasian federaatio (Закавказская демократическая Федеративная Республика [ЗКДФР], Zakavkazskaja demokratitšeskaja federativnaja respublika [ZKDFR]) oli Etelä-Kaukasiassa ("Transkaukasiassa") sijainnut sosialistinen liittovaltio. Transkaukasia perustettiin 24. helmikuuta 1918 ja se hajosi 28. toukokuuta 1918. Sen osavaltiot olivat Armenia, Azerbaidžan ja Gruusia.


title: Transkaukasian federaatio

text: Helmikuun vallankumouksen jälkeen Venäjän hallitus asetti erityisen Transkaukasian komitean ("особый Закавказский Комитет") hallitsemaan aluetta. Lokakuun vallankumous teki kuitenkin lopun Kerenskin hallituksesta alueelle perustettiin Transkaukasian komissariaatti.


title: Transkaukasian federaatio

text: Transkaukasian demokraattinen federatiivinen tasavalta julistautui itsenäiseksi 24. helmikuuta 1918 ja maan johtajaksi valittiin georgialainen menševikki Nikoloz Tškheidze. Georgialaiset olivat muutenkin Transkaukasiassa johtoasemassa, ja kun kansalliset intressit johtivat Georgian itsenäistymiseen 26. toukokuuta 1918, Armenia ja Azerbaidžan päättivät lakkauttaa liittovaltion.


title: Transkaukasian federaatio

text: Alueen jouduttua Neuvostoliiton hallintaan alueelle perustettiin Transkaukasian sosialistinen federatiivinen neuvostotasavalta. 1936 Transkaukasian SFNT hajotettiin.


title: Grantham

text: Grantham on Lincolnshiren kreivikunnassa sijaitseva kaupunki. Se sijaitsee kreivikunnan pääkaupungista, Lincolnista, noin 39 km lounaaseen. Kaupungin nähtävyyksiin kuuluu muun muassa noin 84 metriä korkea St. Wulfrumin kirkko. Kaupungissa asuu noin 35 500 ihmistä.


title: Grantham

text: Tunnettuja Granthamissa syntyneitä henkilöitä ovat muun muassa entinen pääministeri Margaret Thatcher, ja televisio- ja radiopersoona Nicholas Parsons.


title: Iğdırin maakunta

text: Iğdırin maakunta (, ) on yksi Turkin 81 maakunnasta. Se sijaitsee itäisessä Turkissa ja sillä on rajaa Iranin, Armenian ja Azerbaidžanin kanssa. Piirikunnan pääkaupunki on Iğdır. Pinta-alaa maakunnalla on 3 587 km². Vuoden 2015 lopussa arvioitu väkiluku oli 192 435.


title: Maaperägeologia

text: Maaperägeologia (kvartäärigeologia) tutkii maankuoren ylintä osaa, joka on muodostunut maapallon kehityshistorian nuorimmalla kaudella, kvartäärikaudella. Jako kallioperä- ja maaperägeologiaan on Suomen geologian yliopisto-opetuksen erityispiirre, joka johtuu Suomen kallioperän ja maaperän suuresta ikäerosta.


title: Pietarinaukio

text: Pietarinaukio () on Gian Lorenzo Berninin suunnittelema pylväiden reunustama aukio Pietarinkirkon edustalla Vatikaanissa. Aukio rakennettiin paavi Aleksanteri VII:n aikana 1655–1667, ja sen halkaisija on leveimmillään 198 metriä.


title: Pietarinaukio

text: Berninin käsialaa oleva nelirivinen pyväskäytävä, jossa on 284 toskanalaistyylistä pylvästä, muodostaa länsi-itäsuunnassa litistyneen ellipsin, jonka keskellä on Caligulan vuonna 37 Roomaan tuoma egyptiläinen obeliski. Obeliskin korkeus on 25,5 metriä.


title: Pietarinaukio

text: Obeliski seisoi alun perin Caligulan tai Neron kilpa-ajoradan (circus) keskikorokkeella. Domenico Fontana siirsi sen paavi Sixtus V:n käskystä nykyiselle paikalleen 1586, joten Bernini suunnitteli aukionsa jo olemassa olevan monumentin ympärille. Obeliskin molemmilla puolilla on suihkulähteet.


title: Pietarinaukio

text: Pietarinaukiolle johtaa Mussolinin 1930-luvulla rakennuttama paraativäylä Via della Conciliazione. Uuden maisemapromenadin tieltä purettiin kokonainen keskiaikainen Borgon kortteli, jonka rakennuksista tärkeimmät pystytettiin uudelleen toisaalle, kuten Palazzo dei Convertendi, Nunziatinan kirkko, Rusticucci-Accorambonin, Cesnin ja degli Alicornin palatsit. Monet arvokkaat rakennukset kuitenkin tuhoutuivat lopullisesti.


title: Ruotsalainen puolue

text: Ruotsalainen puolue () oli vuosina 1870–1906 toiminut suomalainen puolue, jonka tarkoitus oli suomalaisuusliikkeen vastustaminen. Sen päälehti oli Nya Pressen. Liberaalinen puolue sulautui Ruotsalaiseen puolueeseen vuonna 1885.


title: Ruotsalainen puolue

text: Ruotsalaisen puolueen ensimmäinen puoluekokous pidettiin Helsingin palokunnantalolla 10. tammikuuta 1896. Kokous nimitti kokoavaksi elimeksi ruotsalaisen valtuuskunnan, jonka puheenjohtajaksi valittiin professori R. A. Wrede ja varapuheenjohtajaksi päätoimittaja Axel Lille.


title: Ruotsalainen puolue

text: Puolueen pohjalta perustettiin vuonna 1906 Ruotsalainen kansanpuolue.


title: Venom (vuoden 2005 elokuva)

text: Venom on vuonna 2005 ensi-iltansa saanut yhdysvaltalainen kauhuelokuva, jonka on ohjannut Jim Gillespie.


title: Venom (vuoden 2005 elokuva)

text: Elokuva kertoo Ericistä, jolla on ongelmia tyttöystävänsä Edenin kanssa. Ericin jutellessa sillalla Edenin kanssa heidän ohitseen ajaa Ray-niminen kylähullu. Ray jatkaa matkaa ja ajaa melkein kolarin, jonka seurauksena vastaan tullut auto jää sillan reunalle roikkumaan. Ray ja Eric pelastavat autossa olleen vanhan naisen. Sekaisin oleva nainen mumisee jotakin auton takapenkillä olevasta laukusta. Ray yrittää hakea laukkua, mutta auto putoaa sillalta alas hyiseen jokeen ja hän hukkuu. Rayn ruumis katoaa ruumishuoneelta ja sen jälkeen alkaa outo murhien sarja.


title: Malmön synagoga

text: Malmön synagoga () on synagoga Malmössä, Ruotsin Skånessa. Se on Malmön ainoa synagoga. Synagoga rakennettiin vuonna 1903 ja vihittiin saman vuoden syyskuun 20. päivänä. Sen rakennustyöt maksoivat noin 65 600 sen aikaista Ruotsin kruunua, ja tuohon aikaan se oli myös Malmön ainoa ei-kristillinen uskonnollinen rakennus. Synagogan on suunnitellut maurilaiseen tyyliin malmöläinen arkkitehti John Smedberg.


title: John Smedberg

text: John Smedberg (14. toukokuuta 1851 Tukholma – 3. huhtikuuta 1913) oli ruotsalainen arkkitehti. Smedberg opiskeli Ruotsin kuninkaallisessa taidekatemiassa vuosina 1868–1875. Vuosina 1875–1877 Smedberg asui Pariisissa, opiskellen École des Beaux-Arts -taidekoulussa. Hänestä tuli rakennustaiteen lehtori Malmön Tekniska Elementarskolanissa vuonna 1878. Vuonna 1911 hänestä tuli koulun rehtori. Smedberg kunnostautui etenkin koulurakennusten suunnittelijana.


title: Rakkauden meri

text: Rakkauden meri ("Sea of Love") on vuonna 1989 ensi-iltansa saanut jännityselokuva. Elokuvan ohjasi Harold Becker ja pääosissa ovat Al Pacino ja Ellen Barkin.


title: Rakkauden meri

text:
Etsivä Frank Keller ja hänen kollegansa Sherman etsivät Helen-nimistä naista, jota he epäilevät uhrinsa seuranhakupalstoilta valitsevaksi sarjamurhaajaksi. He jättävät palstalle ilmoituksen, johon Helen vastaa. Järjestetyssä tapaamisessa yritys saada Helenin sormenjäljet juomalasista epäonnistuu, sillä hän ei koske juomaansa. Helenin mielestä Frank ei ole sellainen, joksi oli itsensä kuvaillut hakemuksessa ja lähtee pois. Frank törmää myöhemmin Heleniin kaupungilla ja kaksikko ajautuu sänkyyn. Sormenjäljet saadaan lopulta, ja niistä paljastuu Helenin vierailleen kaikkien murhattujen luona. Murhat oli kuitenkin tehnyt Helenin mustasukkainen entinen aviomies Helenin poistuttua paikalta.
"Video-oppaassa" vuodelta 1994 Asko Alanen sanoo "Rakkauden merta" eteväksi ja hyvin roolitetuksi trilleriksi ja antaa sille neljä tähteä viidestä, mikä vastaa sanallista arviota ”erinomainen”.


title: Chinatown (elokuva)

text: Chinatown on vuonna 1974 valmistunut yhdysvaltalainen film noir -henkinen elokuva, jonka on ohjannut Roman Polański ja jonka pääosissa näyttelevät Jack Nicholson, Faye Dunaway ja John Huston. Robert Towne voitti elokuvasta parhaan alkuperäisen käsikirjoituksen Oscar-palkinnon. Elokuva voitti myös monia muita palkintoja.


title: Chinatown (elokuva)

text: Vuonna 1990 valmistui Jack Nicholsonin ohjaama jatko-osa, "Chinatown II".Ehdokkuudet:


title: Rodion Malinovski

text: Rodion Jakovlevitš Malinovski (, 23. marraskuuta 1898 – 31. maaliskuuta 1967) oli Neuvostoliiton marsalkka. Hän osallistui kansalaissotaan, liittyi kommunistipuolueeseen 1926 ja suoritti Frunzen sotilasakatemian kurssin 1930.


title: Rodion Malinovski

text: Ensimmäisessä maailmansodassa Malinovski taisteli Ranskassa länsirintaman venäläisjoukoissa, ja hänelle myönnettiin ranskalainen Croix de guerre -ansiomerkki. Espanjan sisällissotaan Malinovski osallistui vapaaehtoisena ja oli mukana suunnittelemassa ja johtamassa monia tasavaltalaisten operaatioita.


title: Rodion Malinovski

text: Toisen maailmansodan alussa Malinovski komensi armeijakuntaa ja osallistui muun muassa syksyllä 1942 Stalingradin taisteluihin. Tuolloin hän 2. kaartinarmeijan komentajana Stalingradin rintaman alaisuudessa pysäytti saarroksissa olevia saksalaisia auttamaan pyrkineet Erich von Mansteinin voimat, eritoten Hermann Hothin panssaridivisioonat. Vuonna 1944 Malinovskin johtamat joukot valloittivat Romanian sekä yhteistoiminnassa marsalkka Tolbuhinin joukkojen kanssa Unkarin ja Itävallan, ja lopulta he marssivat Prahaan.


title: Rodion Malinovski

text: Sodan jälkeen Malinovski komensi Neuvostoliiton maavoimia vuosina 1956–1957, minkä jälkeen hänet nimitettiin puolustusministeriksi marsalkka Georgi Žukovin yllättävän erottamisen jälkeen. Siinä virassa hän toimi aina kuolemaansa saakka. Malinovski on haudattu Kremlin muurin kalmistoon.


title: Kaarilan lukio

text: Kaarilan lukio oli Tampereen Epilässä toiminut lukio, jonka toiminta siirrettiin Sampolan kampukselle vuonna 2012.


title: Kaarilan lukio

text: Kaarilan lukion historia alkoi vuonna 1956, jolloin perustettiin Epilän Vaakkolammen partaalle Harjun yhteiskoulu. Koulu toimi kyseisen nimisenä aina vuoteen 1976 asti, jolloin nimi vaihtui Kaarilan yläasteeksi ja Kaarilan lukioksi. Harjun yhteiskoulun rakennus valmistui vuonna 1958. Kun tilat alkoivat käydä ahtaaksi, sai Kaarilan koulu viimein kaivatun lisärakennuksen vuonna 1973. Vuonna 1995 koulua laajennettiin vielä lisää.


title: Kaarilan lukio

text: Kaarilan lukiossa opiskelijat olivat voineet suorittaa ympäristöopintojen kokonaisuuden lukiossa ollessaan ja saada siitä erillisen todistuksen. Lukion rehtorina ovat toimineet Virpi Laine, Jaakko Isosävi sekä Antti Keskinen vuoteen 2011 asti. Vastaavana rehtorina vuoden 2011 ajan toimi Tuija Ylöniemi. Vuonna 2012 Kaarilan lukio yhdistyi Tammerkosken lukion kanssa, mitkä siirtyivät uuteen Sampolan kampusrakennukseen. Ympäristöopintolinjan jatkajana voidaan pitää Tampereen klassillisen lukion syksyllä 2013 aloittanutta luonnontiedelinjaa. Kaarilan kiinteistöön jäi yläaste, jossa toimii myös alakoulun 5.–6. luokat sekä erityisopetusta. Rehtorina toimii Jari Ikola.


title: Janeth Jepkosgei

text: Janeth Jepkosgei (s. 13. joulukuuta 1983 Keiyo, Kenia) on kenialainen keskimatkojen juoksija.


title: Janeth Jepkosgei

text: Jepkosgei on kotoisin Kaprisangin kylästä, joka sijaitsee noin 5 kilometrin päässä Kapsabetin kaupungista. Samasta kylästä ovat lähtöisin myös muun muassa Wilson Kipketer, Sammy Kosgei ja Wilfred Bungei. Jepkosgei kilpaili 1999 Bydgoszczin alle 18-vuotiaiden MM-kisoissa, mutta karsiutui 800 metrin juoksun alkuerissä ajalla 2.11,98. Hän sai hopeaa alle 20-vuotiaiden Afrikan-mestaruuskilpailuissa 2001. Vuonna 2002 hän voitti Kingstonin nuorten MM-kisoissa kultaa 800 metrillä ajalla 2.00,80. Neljä vuotta myöhemmin hän voitti Melbournen Kansainyhteisön kisoissa 800 metrin mestaruuden ajalla 1.57,88. Myöhemmin samana vuonna hän voitti matkan Afrikan-mestaruuden, sijoittui toiseksi sekä yleisurheilun maailmancupissa myös toiseksi. Hänet valittiin vuoden päätteeksi Kenian vuoden naisurheilijaksi.


title: Janeth Jepkosgei

text: Osakan MM-kisoissa 2007 Jepkosgei voitti MM-kultaa ajalla 1.56,04. Myöhemmin samana vuonna hän voitti . Pekingin olympialaisissa 2008 hän sijoittui maannaisensa Pamela Jelimon jälkeen hopealle ajalla 1.56,07. Hän oli toinen myös . Berliinin MM-kilpailuissa 2009 hän sijoittui hopealle ajalla 1.57,90. Kilpailun voitti Caster Semenya ajalla 1.55,45. Afrikan-mestaruuskilpailuissa 2010 Jepkosgei sai 800 metrillä hopeaa ajalla 2.00,50 ja kuului Kenian pronssijoukkueeseen 4 × 400 metrin viestissä. Hän voitti samana vuonna 800 metriä maanosien cupissa. Daegun MM-kilpailuissa 2011 hän voitti pronssia ajalla 1.57,42. Lontoon olympialaisissa 2012 hän oli kahdeksas.


title: Thomas Vermaelen

text: Thomas Vermaelen (s. 14. marraskuuta 1985) on belgialainen jalkapalloilija, joka pelaa Barcelonassa. Vermaelen on pelipaikaltaan keskuspuolustaja.


title: Thomas Vermaelen

text: Vermaelen aloitti jalkapallouransa kotimaassaan Germinal Ekerenissä (myöh. Germinal Beerschot). Vuonna 2004 hän siirtyi Ajaxiin, jossa hän debytoi 15. helmikuuta FC Volendamia vastaan. Se olikin ainoa peli, jossa hän pääsi pelaaman kaudella, jolla Ajax voitti Eredivisien mestaruuden. Seuraavaksi kaudeksi hänet lainattiin RKC Waalwijkin joukkueeseen, jossa hän kaudella 2004-2005 pelasi yhteensä 13 ottelua, joissa kaksi tehtyä maalia.


title: Thomas Vermaelen

text: Kaudeksi 2005–2006 Vermaelen palasi Ajaxiin, jossa hän teki läpimurron ykkösjoukkueeseen, ja oli voittamassa Hollannin cupia. Hyvät peliesitykset Ajaxissa toivat hänelle mahdollisuuden pelata Belgian maajoukkueessa, jossa hän on esiintynyt heinäkuun 2018 loppuun mennessä 69 kertaa ja tehnyt yhden maalin.


title: Thomas Vermaelen

text: Kesäkuussa 2009 Vermaelen siirtyi Ajaxista Arsenaliin 10 miljoonalla eurolla (8,45 miljoonalla punnalla).


title: Thomas Vermaelen

text: Vermaelen teki debyytin 15. elokuuta 2009 Evertonia vastaan tekemällä maalin vapaapotkusta Robin van Persien syöttämänä. 19. syyskuuta Vermaelen teki kaksi maalia Wigan Athletica vastaan: ensimmäisen päällä kulmapotkusta ja toisen laukomalla ylänurkkaan boxin ulkopuolelta. Peli päättyi lopulta 4–0 Arsenalin hyväksi.


title: Thomas Vermaelen

text: Kausi 2010–2011 meni Vermaelenilta ohi maaottelussa saadun pitkään jatkuneen akillesjänne-vamman takia. Hän pelasi vain kolmessa ottelussa. 17. maaliskuuta 2011 Arsene Wenger ilmoitti seuran sivuilla Vermaelenin kauden olevan ohi. 15. Huhtikuuta pidetyssä lehdistötilaisuudessa Wenger ilmoitti, että Vermaelen on mukana joukkueen harjoituksissa ja hänellä on hyvät mahdollisuudet pelata vielä tällä kaudella. Vermaelen palasikin pelikentille ja pelasi kauden kaksi viimeistä ottelua, näin ollen hän pelasi kaudella kaikkiaan viisi ottelua.


title: Thomas Vermaelen

text: Elokuussa 2014 Vermaelen siirtyi Arsenalista viisivuotisella sopimuksella katalaaniseura Barcelonaan. Siirtosumma oli 10 miljoonaa euroa (plus 8,8 miljoonaa euroa suorituksesta riippuvia bonuksia).


title: Khao Kheowin eläinpuisto

text: Khao Kheowin eläinpuisto sijaitsee Thaimaassa, noin 45 minuutin ajomatkan päässä Pattayalta. Siellä on yli kahdeksantuhatta eläintä, jotka kuuluvat noin kolmeensataan lajiin. Puisto tunnetaan puuleopardin suojeluohjelmastaan. Puistoon kuuluu myös Aasian toiseksi suurin lintutarha,johon vieraat voivat itse kävellä sisään ja tarkkailla lintuja vuorenrinteen elinympäristössään.


title: Olga Kaniskina

text: Olga Nikolajevna Kaniskina (, s. 19. tammikuuta 1985) on venäläinen kävelijä.


title: Olga Kaniskina

text: Kaniskina sai hopeaa 2005 Erfurtin alle 23-vuotiaiden EM-kilpailujen 20 kilometrin kävelyssä. Hän voitti vuonna 2006 Venäjän-mestaruuden sekä talvella että kesällä, käveli maailmancupissa viidenneksi ajalla 1.28.59 ja voitti Göteborgin EM-kisoissa hopeaa ajalla 1.28.35. Osakan MM-kisoissa seuraavana vuonna hän voitti matkan maailmanmestaruuden ajalla 1.30.09. Helmikuussa 2008 Kaniskina käveli Venäjän mestariksi maan talvimestaruuskilpailussa ajalla 1.25.11, joka alitti puolella minuutilla Olimpiada Ivanovan maailmanennätyksen. Kaniskinan aikaa ei kuitenkaan hyväksytty maailmanennätykseksi, sillä kilpailussa ei ollut tarvittavaa määrää kävelytuomareita. Toukokuussa hän voitti maailmancupin.


title: Olga Kaniskina

text: Pekingin olympialaisissa 2008 Kaniskina käveli selvään olympiavoittoon. Rankkasateessa käydyssä kilpailussa Kaniskinan voittoaika 1.29.05 oli uusi olympiaennätys. Hän karkasi jo matkan toisella kilometrillä ja oli puolivälissä 45 sekunnin johdossa. Maalissa eroa Norjan Kjersti Tysse Plätzeriin oli 36 sekuntia. Vuoden 2009 Venäjän talvimestaruuskilpailuissa Kaniskina alitti jälleen maailmanennätyksen käveltyään ajan 1.24.56, mutta tälläkin kertaa kilpailusta puuttui tarvittava määrä kävelytuomareita, eikä aikaa hyväksytty maailmanennätykseksi.


title: Olga Kaniskina

text: Vuosina 2009–2012 Kaniskina voitti 20 kilometrin kävelyn Berliinin MM-kilpailuissa 2009, Daegun MM-kilpailuissa 2011, Barcelonan EM-kilpailuissa 2010 ja sijoittui Lontoon olympialaisissa 2012 toiseksi. Nämä sijoitukset kuitenkin hylättiin myöhemmin dopingin vuoksi. Tammikuussa 2015 Venäjän antidopingtoimikunta Rusada asetti Kaniskinan kolmen vuoden ja kahden kuukauden kilpailukieltoon biologisen dopingpassin perusteella. Kilpailukiellon alkamisajankohdaksi määrättiin 15.10.2012 ja samalla hänen tuloksiaan hylättiin aikaväleiltä 15.7.2009–16.9.2009 ja 30.7.2011–8.11.2011. Näin hän olisi menettänyt vuosien 2009 ja 2011 maailmanmestaruutensa, mutta ei sijoituksiaan Barcelonan EM-kilpailuista tai Lontoon olympialaisista. Kansainvälinen yleisurheiluliitto IAAF valitti Rusadan päätöksestä urheilun kansainväliseen vetoomustuomioistuimeen, joka muutti Rusadan päätöstä hylkäämällä kaikki Kaniskinan suoritukset aikaväliltä 15.8.2009–15.10.2012.


title: Reed

text: Reed voi viitata seuraaviin henkilöihin:


title: Craigmillarin linna

text: Craigmillarin linna () on linna Skotlannissa, noin viisi kilometriä Edinburghin keskustasta kaakkoon. Linnan rakentaminen aloitti 1300-luvun loppupuolella Prestonin suku, Craigmillarin lordit. Vuonna 1660 linna myytiin sir John Gilmourille. Gilmourin suku muutti linnasta pois 1700-luvulla, ja se rapistui raunioiksi.


title: Craigmillarin linna

text: Craigmillarin linna tunnetaan sen yhteydestä Skotlannin kuningattareen Maria Stuartiin. Kuningatar saapui linnaan toipilaana 20. marraskuuta 1566 poikansa Jaakon synnyttyä kesäkuussa. Ennen kuin kuningatar lähti saman vuoden joulukuun 7. päivänä, linnassa tehtiin sopimus, jonka mukaan kuningattaren epäsuositusta puolisosta, Darnleyn lordi Henry Stuartista, täytyi päästä eroon. Ei tiedetä, oliko kuningatar tietoinen sopimuksesta. Stuart kuitenkin murhattiin 10. helmikuuta 1567. Maria Stuart meni myöhemmin naimisiin yhden salaliittolaisen kanssa.


title: Ebenezer Howard

text:
Ebenezer Howard (29. tammikuuta 1850 – 1. toukokuuta 1928) oli englantilainen kaupunkisuunnittelija ja kaupunkiteoreetikko. Hänet tunnetaan parhaiten puutarhakaupunki-ideologian isänä.
Howard esitti ajatuksensa puutarhakaupungista vuonna 1898 julkaistussa teoksessaan "Tomorrow: a Peaceful Path to Real Reform" (joka nykyään tunnetaan paremmin 1902 julkaistun teoksen nimellä "Garden Cities of To-morrow"). Howard halusi luoda suurkaupungin ulkopuolelle pienempien kaupunkien ringin. Jokainen näistä kaupungeista olisi oma itsenäinen kaupunkinsa, eikä pelkkä suuremman kaupungin esikaupunkialue. Howardin mukaan puutarhakaupungissa tulisi olla runsaasti puistoja ja puutarhoja, ja siellä tulisi olla niin asuntoja, tehtaita kuin kulttuurilaitoksiakin. Howard perusti vuonna 1899 Garden City Associationin edistämään ajatuksiaan. Englantiin rakennettiin vuonna 1903 Letchworth, joka on ensimmäinen puutarhakaupungin ihanteita noudattava asutuskeskus.


title: Vanhan Suomen lahjoitusmaat

text: Vanhan Suomen lahjoitusmaat olivat yksittäisiä tiloja tai kokonaisia kyliä, joita Venäjän keisarit luovuttivat ansioituneille alaisilleen suuressa Pohjan sodassa ja hattujen sodassa vallatulta Vanhan Suomen alueelta. Lahjoitusmaan saajat eli donetaarit paitsi keräsivät alueelta talonpoikien ja torppareiden verotulot, päättivät pitkälti myös tämän alueen hallinnosta ja oikeudenpidosta.


title: Vanhan Suomen lahjoitusmaat

text: Lahjoitusmaat perustettiin pääasiassa suuren Pohjan sodan aikana vuosina 1713–1721, jolloin Pietari Suuri luovutti Suomessa alueita suosikeilleen. Vuonna 1720 kaikki Viipurin–Käkisalmen tien länsipuolella sijainneita alueita koskeneet lahjoitukset peruutettiin, mutta sodan päättyessä Uudenkaupungin rauhassa Venäjään liitetyllä alueella oli vielä kaikkiaan 736 lahjoitusmaa-aluetta. Myöhemmin niitä perustettiin vielä lisää, mutta myös peruutettiin.


title: Vanhan Suomen lahjoitusmaat

text: 1700-luvun puolenvälin jälkeen ei muutamaan vuosikymmeneen enää perustettu uusia lahjoitusmaita. 1790-luvulla, jälkeen, lahjoituksia alettiin kuitenkin myöntää uudestaan, aikaisemmasta poiketen myös Haminan ja Lappeenrannan piirikuntien alueelta, jotka oli liitetty Venäjään vasta hattujen sodan jälkeen Turun rauhassa vuonna 1743.


title: Vanhan Suomen lahjoitusmaat

text: Alun perin lahjoitusmaan saajilla oli vain oikeus saada haltuunsa niiden asukkaiden maksamat kruununverot, mutta myöhemmin he saivat alueillaan muitakin oikeuksia siinä määrin, että heistä tuli lopulta alueiden tosiasiallisia omistajia. He saattoivat korottaa veroja, vaatia niiden sijasta päivätöitä tai myös kieltää talonpoikia muuttamasta tiloiltaan. Täten monien talonpoikien asema läheni maaorjuutta.


title: Vanhan Suomen lahjoitusmaat

text: Pinta-alaltaan suurin lahjoitusmaa 1700-luvun lopussa oli Aleksej Orlov-Tšesmenskijn hallitsema Salmin donaatio. Lahjoitusmaita omistivat myös muun muassa Musin-Puškinin, Kuscheleff-Besborodkon ja Freedrickszin suvut.


title: Vanhan Suomen lahjoitusmaat

text: Vuonna 1812 Vanha Suomi liitettiin Suomen suuriruhtinaskuntaan, ja siitä muodostettiin Viipurin lääni. Tähän aikaan lahjoitusmaita pidettiin jo yhteiskunnallisena ongelmana. Kartanonherrat saattoivat riistää talonpoikia julmastikin. Kysymys lahjoitusmaiden aseman järjestämisestä jätettiin Suomen hallituksen ratkaistavaksi, ja vuonna 1817 annettiin asetus, jonka mukaan lahjoitusmaat oli tietyissä tapauksissa katsottava rälssitiloiksi, joihin niiden isännillä oli täysi oikeus ja viljelijät olivat vuokralaisia. Tällaisia rälssitiloja oli 145, kun taas muut, kaikkiaan 2 400 tilaa katsottiin lahjoitustiloiksi, joihin talonpojilla oli omistusoikeus, mutta heidän maksamansa verot menivät lahjoituksen saajille. Lahjoitusmaiden haltijat eivät kuitenkaan hyväksyneet tätä ratkaisua, minkä vuoksi asiaa ratkaisemaan asetetun komitean esityksestä vuonna 1826 annettiin uusi asetus, jonka mukaan kaikki lahjoitusmaat oli katsottava rälsseiksi. Asetus tuli voimaan vuonna 1837, ja se johti siihen, että kymmenettuhannet ihmiset häädettiin tiloiltaan, mikäli he eivät suostuneet isäntien ehtoihin. Tätä asetusta voitiin syystä pitää talonpoikien laillisten ja perustuslaillisten oikeuksien törkeänä loukkauksena. Seurauksena oli myös suuri joukko oikeusriitoja, joita käsiteltiin vuonna 1839 perustetussa Viipurin hovioikeudessa.


title: Vanhan Suomen lahjoitusmaat

text:
Jo vuodesta 1860 lähtien Suomen valtio lunasti muutamia lahjoitusmaita. Vuonna 1864 säätyvaltiopäivät päättivät, että valtio hankkisi vähitellen kaikki lahjoitusmaat, minkä jälkeen talonpojat saisivat lunastaa ne itselleen perintötiloiksi pitkäaikaisen valtionlainan avulla.
Vuonna 1867 säädyt myönsivät tarkoitukseen 12 miljoonan markan määrärahan, jonka katsottiin riittävän kaikkien lahjoitusmaiden lunastamiseen. Vuoteen 1890 mennessä valtio oli lunastanut kaikki lahjoitusmaat, mutta tämän jälkeenkin kesti vielä kauan, ennen kuin kaikki niillä asuneet talonpojat olivat saaneet ostetuiksi ne itselleen. Viimeiset, Suojärvellä ja Korpiselällä sijainneet tilat myytiin niiden viljelijöille perinnöllisellä omistusoikeudella vasta vuonna 1922.


title: Vanhan Suomen lahjoitusmaat

text: Toisen maailmansodan aikana tehdyillä rauhansopimuksilla suurin osa entisistä lahjoitusmaista joutui Neuvostoliitolle luovutetulle alueelle. Nykyisen Suomen alueella ainoa lahjoitusmaakartano on Koitsanlahti. Se sijaitsee noin kymmenen kilometriä Parikkalan keskustasta Simpelejärven itärannalla korkean harjun laella.


title: Line Rider

text: Line Rider on verkkopeli, jonka ideana on piirtää rata, jota pitkin kelkalla lasketteleva hahmo sitten kulkee. Lineriderin kehitti syyskuussa 2006 slovenialainen Boštjan Čadež. Peliin on tehty tuhansia ratoja, joita on myös videoituna löydettävissä esimerkiksi YouTubesta ja Google Videosta.


title: Line Rider

text: Pelistä on olemassa mukaelmia, kuten "Free Rider 2", jossa ohjataan pelaajan valinnan mukaan helikopteria, neliöä, autoa, BMX-pyörää, maastopyörää, yksipyöräistä, potkulautaa, kuumailmapalloa, pyörätuolia tai skeittilautaa. "Canvas Riderissa" Flash on korvattu HTML5:llä ja JavaScriptillä.


title: Tervahovi

text: Oulun tervahovi oli Oulussa Toppilansalmen pohjoisrannalla sijainnut tervan varastointi- ja tarkastuspaikka. Tervahovi toimi 1700-luvun lopulta aina 1900-luvun alkuun.


title: Tervahovi

text: Tervahovin perustaminen tuli ajankohtaiseksi Oulun tapulikaupunkioikeuksien saannin myötä. Tervaa ei tarvinnut enää kuljettaa Tukholmaan tarkastettavaksi, vaan tarkastus voitiin hoitaa Oulussa. Päätös perustamisesta tehtiin vuonna 1777. Paikaksi ajateltiin ensin Raatinsaarta, mutta lähinnä "Oulun kauppaseuran" vaatimuksesta päätettiin tervahovi rakentaa Toppilansalmen pohjoisrannalle lähelle kaupungin ulkosatamaa. Sataman lisäksi syrjäisemmän Toppilan puolesta puhui Raatinsaaressa sijaitsevan tervavaraston tuoma uhka kaupungin paloturvallisuudelle. Tervahovi valmistui keväällä 1783, jolloin rakennuspaikalla suoritettiin tarkastus. Tervaa alettiin kuitenkin vastaanottaa jo vuonna 1781, jolloin tervahoviin tuotiin 22 777 tynnyriä tervaa.


title: Tervahovi

text: Tervanvienti tervahovin kautta nousi 1800-luvun puoleen väliin mennessä noin yli 50 000 tynnyriin vuosisadan alun noin 25 000 tynnyristä. Tervaa vietiin moniin eri maihin. Vielä Suomen sodan jälkeenkin suuri osa tervasta vietiin Ruotsiin, mutta Ruotsin merkitys kauppakumppanina väheni vuosien kuluessa. Venäjän pyrkimyksenä oli Hautalan mukaan heikentää Suomen ja Ruotsin välistä kaupankäyntiä. Krimin sota vähensi tervanvientiä 1850-luvulla. Oolannin Sodan aikana 1. kesäkuuta 1854 englantilaiset tuhosivat Oulun kauppalaivaston ja polttivat tervahovin rakennukset sekä varastoissa olleet noin 16 000 tynnyriä tervaa.


title: Tervahovi

text:
Seuraava onnettomuus kohtasi tervahovia 10. kesäkuuta 1901. Tervahovin vieressä sijainneen sahan alueelta alkanut tulipalo levisi tervahoviin ja poltti sen rakennukset ja varastoissa olleen tervan. Tervaa paloi 13 200 tynnyriä. Tervahovi sijoitettiin palon jälkeen väliaikaisesti Toppilan salmen eteläpuolelle. Vasta 1903 se siirrettiin entiselle paikalleen, jonne oli rakennettu toimintaa varten joitain pieniä rakennuksia. Tervakaupan merkitys oli kuitenkin 1900-luvulle tultaessa vähentynyt, ja vuonna 1910 Oulun kauppaseura myi tervahovin kaupungille, joka siirsi sen toiminnan salmen eteläpuolelle satamaradan ja rakennusten tieltä. Tervahovin voidaan katsoa lopettaneen toimintansa tuolloin.
Tervahovin hoitajien eli pehtoorien piti olla koulutukseltaan triviaalikoulun kirjureita tai ylemmän koulutuksen saaneita. Kielitaidoksi vaadittiin ruotsi ja englanti. Lisäansioksi katsottiin myös venäjän ja ranskan kauppasanaston osaaminen. Pehtoorit nimitti Kauppaseura. Kyseisen ammattikunnan piti valvoa, että Kauppaseuran asettamaa ohjesääntöä noudatetaan. Ohjesäännön laiminlyönneistä tai rikkomisesta pehtoori voitiin erottaa virasta. Pehtoorin tehtäviin kuului etsiä ja esittää maistraatin nimitystä varten henkilöstö, kuten rääkärit ja tynnyrinpyörittäjät. Lisäksi pehtoorit maksoivat tervan luovutuksen yhteydessä tervasta sovitun hinnan tervanpolttajille. Lisäksi tehtäviin kuului tervan tilastointi, laivausasiakirjojen valmistelu, varustamisen valvominen jne. Oulun Tervahovin pehtooreita olivat mm.:


title: Tervahovi (täsmennyssivu)

text: Tervahovi voi tarkoittaa ainakin seuraavia asioita:


title: Percy Adlon

text: Percy Adlon (s. 1. kesäkuuta 1935, München) on saksalainen elokuva- ja televisio-ohjaaja, -tuottaja ja -käsikirjoittaja.


title: Percy Adlon

text: Adlon opiskeli taide- ja teatterihistoriaa sekä saksan kieltä Münchenin Ludwigin-Maximilianin yliopistossa. Hän osallistui myös näyttely- ja laulukursseille. Hän kuului opiskelijoiden teatteriryhmään ja aloitti uransa juuri näyttelijänä. Pian Adlon löysi uuden kiinnostuksen televisio- ja radiotyöstä.


title: Percy Adlon

text: Adlon on tunnetuimman elokuvansa "Bagdad Cafén" (1988) ohella matkustanut lukuisia dokumentteja työstäessään mm. Tansaniaan saakka. Hänelle on myönnetty Bundesverdienstkreuz. Hän oli vuonna 1989 ehdolla Cannesin elokuvajuhlien Kultaisen palmun saajaksi työstä elokuvan "Rosalie lähtee ostoksille" parissa. Hän on voittanut César-palkinnon.


title: Percy Adlon

text: Percy Adlon asuu vaimonsa Eleonoren kanssa Kaliforniassa. Heidän poikansa Felix toimii myös elokuva-alalla. Percy Adlonin isoisän isä perusti Berliiniin kuuluisan Adlon-hotellin.


title: Jon Amiel

text: Jon Amiel (s. 20. toukokuuta 1948) on Lontoossa syntynyt elokuvaohjaaja, joka on luonut menestyksekkään uran sekä Britanniassa että Yhdysvalloissa.


title: Jon Amiel

text: Amiel opiskeli Cambridgen yliopistossa ennen kuin pääsi töihin Royal Shakespeare Companylle. Työskenneltyään jo BBC:lle hän ohjasi vuonna 1985 dokumentin "The Silent Twins". Hänet valittiin pian ohjaamaan myös minisarjaa "Laulava salapoliisi".


title: Jon Amiel

text: Amiel teki elokuvadebyyttinsä "Cappuccinon" ("Queen of Hearts") ohjauksella vuonna 1989. Myöhempien elokuvien joukkoon lukeutuvat "Copycat – Kopiomurhaaja" (1995), "Mies joka luuli liikaa" (1997), "Ansa viritetty" (1999), "Ytimessä" (2003) ja Creation (2009).


title: Jennifer Hale

text: Jennifer Rena Hale (s. 1. tammikuuta 1972 Happy Valley-Goose Bay, Newfoundland ja Labrador, Kanada) on kanadalais-yhdysvaltalainen ääninäyttelijä.


title: Jennifer Hale

text: Hale syntyi Newfoundland ja Labradorissa, mutta kasvoi Yhdysvalloissa, jossa hän kävi high schoolia Alabamassa. Samaan aikaan ollessaan 17-vuotias Hale työskenteli tuotannon apulaisena, josta oli tulevaisuudessa hänelle paljon hyötyä. Collegessa Hale jatkoi näyttelemistä ja esiintyi teatterin lisäksi pienissä rooleissa televisiosarjoissa "Teho-osasto", "Ammu vaan!" ja "Melrose Place".


title: Jennifer Hale

text: Ääninäyttelemisen pariin Hale päätyi vuonna 1993, jolloin hän aloitti tekemällä sivuääniä animaatioon "Vaaleanpunainen pantteri". Tunnetuimpiin äänirooleihin kuuluu muun muassa Musta Kissa ("Hämähäkkimies") ja neiti Keane ("Tehotytöt"). Hale usein kierrättää samaa ääntää kaikilla hahmoilla, mutta kykenee kuitenkin tekemään muita ääniä ja käyttää muun muassa ranskalaista aksenttiaan muutamille hahmoille.


title: Jennifer Hale

text: Lisäksi Hale tekee myös mainosäänijuontoja muun muassa Discovery Channelille.


title: Jennifer Hale

text: Syksyllä 2009 Top of the Limit -sivusto sijoitti Halen toiselle sijalle laatimassaan kymmenen parhaan videopelien ääninäyttelijän listassa.


title: Aubagne

text: Aubagne on ranskalainen kaupunki, joka sijaitsee noin 17 kilometriä Marseillesta itään Provence-Alpes-Côte d'Azurin alueella. Kaupungissa on 46,423 asukasta ja sen väestötiheys on 846 asukasta neliökilometrillä (2010).


title: Aubagne

text: Muun muassa Muukalaislegioonalla on kaupungissa päämaja ja päävärväyspaikka, jonka kautta kaikki legioonalaiset tulevat palvelukseen. Kaupungissa onkin matkailijoille avoin Muukalaislegioonan museo sekä myös legioonan veteraanien vanhainkoti.


title: Aubagne

text: Kirjailija ja elokuvantekijä Marcel Pagnol (1895–1974) on syntyisin Aubagnesta.


title: Aubagne

text: Aubagne sijaitsee Ranskan kaakkoiskulmassa muodostaen kolmion yhdessä Aix-en-Provencen ja Marseillen kanssa. Kolmiota hallitsevat vuoristoseudut kuten Garbalan, Sainte-Baume ja Doaurd/Carpiagne.


title: Héctor Babenco

text: Héctor Eduardo Babenco (7. helmikuuta 1946 Buenos Aires, Argentiina – 13. heinäkuuta 2016 São Paulo, Brasilia) oli argentiinalaissyntyinen elokuvaohjaaja.


title: Héctor Babenco

text: Babenco syntyi Buenos Airesissa ja kasvoi Mar del Platassa. Hän vietti vuodet 1964–1968 Euroopassa, mutta päätti vuonna 1969 asettua vakituisesti São Pauloon, Brasiliaan.


title: Héctor Babenco

text: Héctor Babencon läpimurtoelokuva oli "Pixote – heikomman laki" (1981). Myöhempien tunnettujen ohjauksien joukkoon lukeutuvat "Hämähäkkinaisen suudelma" (1985), "Karhiainen" (1987), "Leikkiä Luojan laitumilla" (1991) ja "Carandiru" (2003). Babenco oli ehdolla Oscar-palkinnon ja Kultaisen palmun saajaksi.


title: Héctor Babenco

text: Babenco oli tuomariston jäsen vuoden 1989 Cannesin, vuoden 1998 Venetsian ja vuoden 2001 Berliinin elokuvajuhlilla. Hän toipui 1990-luvulla Non-Hodgkinin lymfoomasta.


title: Hairspray (vuoden 2007 elokuva)

text: Hairspray on vuonna 2007 ensi-iltansa saanut musikaalielokuva. Elokuvan ovat tuottaneet Craig Zadan ja Neil Meron ja sen ohjaaja on Adam Shankman. Elokuvan Yhdysvaltain, Kanadan ja Englannin ensi-ilta oli 20. heinäkuuta. Elokuva on sovitus samannimisestä Tony-palkinnon voittaneesta Broadway-musikaalista. Musikaali taas pohjautuu John Waters'in vuonna 1988 ohjaamaan elokuvaan. Elokuvassa seurataan teini-ikäistä Tracy Turnbladia hänen matkallaan tähteyteen tanssijana ja toisaalta hänen taistelussaan rotusyrjintää vastaan.


title: Maurice Smith

text: Maurice Smith (s. 28. syyskuuta 1980) on jamaikalainen kymmenottelija.


title: Maurice Smith

text:
Ateenan olympialaisissa 2004 Smith sijoittui kymmenottelussa sijalle 14 pistein 8023.
Helsingin MM-kisoissa 2005 hän keskeytti, mutta Osakassa 2007 hän voitti MM-hopeaa tuloksella 8644. Tulos oli Jamaikan ennätys ja hän paransi henkilökohtaista ennätystään lähes 300 pisteellä. Pekingin olympialaisissa 2008 hän sijoittui yhdeksänneksi pistein 8205. Berliinin MM-kisoissa 2009 ja Daegun MM-kisoissa 2011 hän keskeytti.


title: Maurice Smith

text: Smith on myös Pan-Amerikan kisojen mestari vuodelta 2007 kisaennätyksellä 8278 ja Keski-Amerikan ja Karibian mestaruuskisojen voittaja 2001 kymmenottelussa. Hän on myös Jamaikan mestari kiekonheitossa vuosilta 2005 ja 2007.


title: Luettelo televisiosarjan Itse valtiaat jaksoista

text: Tämä on luettelo Itse valtiaat -televisiosarjan jaksoista.


title: Johnnie To

text: Johnnie To Kei-fung () (s. 22. huhtikuuta 1955 Brittiläinen Hongkong) on hongkongilainen elokuvaohjaaja ja -tuottaja.


title: Itseään toteuttava ennuste

text: Itseään toteuttava ennuste aiheuttaa oman toteutumisensa suoraan tai välillisesti. Käsitteen määritteli sosiologi Robert K. Merton teoksessaan "Social Theory and Social Structure".


title: Itseään toteuttava ennuste

text: Richard Wiseman on tarkastellut itseään toteuttavien ennusteiden merkitystä arkipsykologiassa. Uskoessaan itseensä ihmiset hänen tutkimuksessaan kirjasivat tyytyväisyytensä ja onnistumistensa lisääntyneen. Wiseman unohti kuitenkin vahvistusharhan.


title: Juan de Fucan salmi

text: Juan de Fucan salmi ( tai "Strait of Juan de Fuca") on 1500-luvulla eläneen merenkulkija Juan de Fucan mukaan nimetty salmi Pohjois-Amerikan länsirannikolla, Tyynessä valtameressä. Salmi sijaitsee Kanadan Vancouverinsaaren ja sen eteläpuolisen Yhdysvaltain Washingtonin osavaltion Olympian niemimaan välissä. Salmen pituus on noin 150 kilometriä.


title: Juan de Fucan salmi

text: Salmi yhdistää Georgiansalmen ja Puget Soundin Tyyneen valtamereen. Lämmön vapautuminen merenpinnasta ja ilman jäähtyminen aiheuttavat alueelle ominaisten sumukerrosten muodostumisen kesäisin ja syksyisin.


title: Juan de Fucan salmi

text: Tärkeimmät kaupungit salmen rannalla ovat Kanadan Brittiläisen Kolumbian Victoria ja Yhdysvaltain Washingtonin Port Angeles. Kaupunkien välillä harjoitetaan kansainvälistä lauttaliikennettä.


title: Leroy Dixon

text: Leroy Dixon (s. 20. kesäkuuta 1983 South Bend, Indiana) on yhdysvaltalainen pikajuoksija.


title: Leroy Dixon

text: Dixon sijoittui yleisurheilun Yhdysvaltain-mestaruuskisoissa 2007 100 metrin juoksussa kuudenneksi ajalla 10,25, minkä ansiosta hänet valittiin Yhdysvaltain pikaviestijoukkueeseen Osakan MM-kisoihin. Osakassa hän juoksi Yhdysvaltain joukkueessa, joka voitti MM-kultaa 4 x 100 metrin viestijuoksussa.


title: Mitella

text: Mitella voi tarkoittaa ainakin seuraavia:


title: Port Angeles

text: Port Angeles on kaupunki Clallamin piirikunnassa Washingtonin osavaltiossa, Yhdysvalloissa. Vuoden 2000 väestölaskennassa kaupungin asukasluku oli 18 397, tehden siitä Olympian niemimaan väkirikkaimman kaupungin. Se on myös piirikuntansa pääkaupunki. Pinta-alaa sillä on 163,3 neliökilometrin verran, ja asukastiheys on 134 as./km².


title: Port Angeles

text: Port Angeles sai kaupunginoikeudet 11. kesäkuuta vuonna 1890. Se sijaitsee Juan de Fucan salmen rannalla, ja sieltä harjoitetaan lauttaliikennettä Kanadan Brittiläisessä Kolumbiassa sijaitsevaan Victorian kaupunkiin Vancouverinsaarelle.


title: Erkki Mustakari

text: Erkki ”Eki” Juhani Mustakari (s. 13. maaliskuuta 1946 Helsinki) on suomalainen Formula 1 -toimittaja ja entinen asiantuntija ja kommentaattori MTV3-kanavan F1-lähetyksissä. Hän on ollut mukana 412 kertaa paikan päällä F1-viikonloppuina, joista ensimmäinen tapahtui Italian Monzassa kaudella 1982. Mustakarin viimeinen paikan päällä oleva viikonloppu tapahtui samalla radalla kaudella 2013.


title: Erkki Mustakari

text: Mustakari on myös entinen seiväshyppääjä. Seiväshypyssä hän voitti kaksi Suomen mestaruutta.


title: Erkki Mustakari

text: Mustakari harjoitteli talven 1962–1963 Valto Oleniuksen opastuksessa ja paransi ennätystään yli metrin talven aikana. 5. toukokuuta 1963 hän hyppäsi Porissa 17-vuotiaiden maailmanennätyksen 460. Samassa kilpailussa Pentti Nikula hyppäsi Euroopan ennätyksen 500. Tammikuussa 1967 Mustakari hyppäsi Pajulahdessa 512 ja rikkoi Nikulan sisäratojen Euroopan ennätyksen.


title: Erkki Mustakari

text: 1960-luvun loppupuolella Mustakari siirtyi opiskelemaan Yhdysvaltoihin, Fresnon valtionyliopistoon, jossa hänestä tuli liikunnanopettaja. Fresnossa hän harjoitteli seiväshypyn maailmanennätysmiehen Cornelius Warmerdamin valmennuksessa. Ulkoratojen Suomen ennätystä Mustakari paransi Fresnossa kahdesti. 30. maaliskuuta 1968 hän hyppäsi 519, parantaen Risto Ivanoffin hallussa ollutta ennätystä neljällä sentillä. Altti Alarotu rikkoi Mustakarin ennätyksen jo samana päivänä Provossa, Utahissa, hypättyään 521. Toisen Suomen ennätyksensä Mustakari teki 12. huhtikuuta 1969 hypättyään ennätyksekseen jääneen tuloksen 528.


title: Erkki Mustakari

text: Mustakari osallistui Méxicossa olympialaisiin 1968, mutta loukkaantuneena jäi loppukilpailussa ilman tulosta. Ateenan EM-kisoissa 1969 hän sijoittui kahdeksanneksi. Ulkoratojen Suomen mestaruuden Mustakari voitti vuosina 1968 ja 1969.


title: Erkki Mustakari

text: Mustakari lopetti urheilu-uransa jo 25-vuotiaana.


title: Erkki Mustakari

text: Ennen F1-kommentaattoriuraansa Mustakari työskenteli pienessä mainostoimistossa, josta hän otti virkavapaata vuonna 1989 päästäkseen katsomaan syyskuussa kilpailtua Portugalin Grand Prix'tä (samaa kilpailua jossa Jyrki Järvilehto teki F1-debyyttinsä). Mustakari on edelleen virkavapaalla tuosta kyseisestä mainostoimistosta, joskin koko toimistoa ei ole enää olemassakaan.


title: Erkki Mustakari

text: Mustakari oli tuosta Portugalin GP:stä lähtien joka kerta mukana F1-kisan varikolla kisaviikonloppuna yli 22 vuoden ajan. Putki katkesi 381 kilpailun jälkeen, kun hän ei matkustanut Bahrainiin 2012. Mustakarin viimeinen kisaviikonloppu paikan päällä tapahtui Italiassa 2013. Hän kävi yhteensä 415 GP:ssä. Tästä eteenpäin hän toimii vain MTV3.fi:n ja Radio Novan F1-raportoijana.


title: Erkki Mustakari

text: Mustakari on ollut kahdesti naimisissa ja hänellä on yhteensä neljä lasta: Anu ja Evi ensimmäisestä sekä Linda ja Mika toisesta avioliitosta. Lisäksi hänen nykyisellä vaimollaan Tainalla on Teo-poika edellisestä avioliitostaan. Evi Mustakari on koripallon maajoukkuepelaaja. Mustakari asuu nykyään Mallorcalla.


title: Erkki Mustakari

text: Mustakarin eno oli korkeushyppääjä ja kiekonheittäjä Kalevi Kotkas.


title: Mikele Barber

text: Mikele Barber (s. 4. lokakuuta 1980) on yhdysvaltalainen pikajuoksija.


title: Mikele Barber

text: Barber kilpaili 1998 Annecyn nuorten MM-kisoissa, joissa hän sijoittui 400 metrin juoksussa kahdeksanneksi ajalla 54,24. Seuraavana vuonna hän oli Universiadeissa 400 metrillä toinen ajalla 51,03 ja vuoden 2001 Universiadeissa matkan kolmas. Barber oli Osakan MM-kisoissa 2007 mukana Yhdysvaltain joukkueessa, joka voitti 4 x 100 metrin viestijuoksussa MM-kultaa. Dohan sisäratojen MM-kisoissa 2010 hän karsiutui välierissä 60 metrillä. Daegun MM-kilpailuissa 2011 hän karsiutui 100 metrin alkuerissä.


title: Mikele Barber

text: Hänen kaksossiskonsa Me'Lisa on myös pikajuoksija.


title: Marilyn French

text: Marilyn French (21. marraskuuta 1929 New York – 2. toukokuuta 2009 New York) oli yhdysvaltalainen kirjailija ja tunnettu radikaalifeministinen ajattelija. Hänen tunnetuimpiin töihinsä lukeutuvat romaani "Naistenhuone" (1977) sekä patriarkaalisen yhteiskunnan historiallisia vaikutuksia maailmassa pohdiskeleva "Vallan tuolla puolen: nainen, mies ja moraali" (1985).


title: Marilyn French

text: Frenchillä oli puolalaisia sukujuuria. Hän sairastui 61-vuotiaana levinneeseen ruokatorvensyöpään, mutta toipui ja julkaisi kokemuksen pohjalta teoksen "Kausi helvetissä" (1998).


title: Yksikotisuus

text: Yksikotisia ovat kasvit, joiden heteet ja emit sijaitsevat samassa kasviyksilössä. Kaksikotisilla kasveilla heteet ja emit ovat eri yksilöissä.


title: Nebula-palkinto

text: Nebula-palkinto on Science Fiction and Fantasy Writers of American (SFWA) vuosittain jakama palkinto parhaasta Yhdysvalloissa kahden edellisen vuoden aikana julkaistusta tieteis- tai fantasiakirjasta. Palkinto on läpinäkyvä palkki, jossa on kuvattuna kimaltava spiraalitähtisumu eli nebula. Palkintoon ei sisälly rahaa.


title: Nebula-palkinto

text: SFWA:n jäsenet voivat suositella palkinnonsaajiksi teoksia vuoden sisällä teoksen julkaisupäivästä. Kymmenen suositusta saaneet teokset pääsevät alustavalle ehdokaslistalle. Seuraavan vuoden alussa alustava lista karsitaan noin viiden teoksen lyhytlistaksi. Erikseen nimetyt raadit voivat lisätä lyhytlistalle yhden teoksen, joka ovat niiden mielestä jäänyt vaille ansaitsemaansa arvostusta. Tästä lyhytlistasta SFWA:n jäsenet äänestävät lopullisen voittajan.


title: Nebula-palkinto

text: Tämän menettelyn seurauksena teos voi päätyä joko julkaisuvuotensa tai sitä seuraavan vuoden ehdokaslistalle. Vuonna 2000 julkaistu teos voi siis voittaa palkinnon joko vuonna 2001 (mikäli se pääsi ehdokaslistalla vuonna 2000 ja selviytyi lyhytlistalle 2001) tai 2002 (mikäli se pääsi alustavalle ehdokaslistalle vasta vuonna 2001).


title: Nebula-palkinto

text: Ensimmäiset Nebulat jaettiin vuonna 1965, jolloin parhaan romaanin palkinnon voitti Frank Herbertin "Dyyni".


title: Nebula-palkinto

text: Nebula-palkinnot jaetaan seuraavissa luokissa:SFWA jakaa myös muita palkintoja Nebuloiden lisäksi. SFWA:n perustajan mukaan nimetty Damon Knight Memorial Grand Master Award (vuoteen 2002 asti pelkkä Grand Master Award) jaetaan yhdistyksen puheenjohtajan ehdotuksesta elämäntyöpalkintona vielä elossa olevalle tieteis- tai fantasiakirjailijalle.


title: Nebula-palkinto

text: Vuodesta 2006 lähtien on jaettu vuonna 2005 kuolleen Andre Nortonin mukaan nimetty Andre Norton Award. Se myönnetään poikkeuksellisen erinomaiselle nuorten tieteis- tai fantasiakirjalle. Palkinto voidaan myöntää myös sarjakuvalle.


title: Nebula-palkinto

text: SFWA on kolme kertaa myöntänyt Bradbury-palkinnon erinomaisesta työstä käsikirjoitusten parissa, mutta vuonna 1999 perustettu paras käsikirjoitus -luokka on tehnyt tämän erikoispalkinnon tarpeettomaksi. Joss Whedon sai kuitenkin vuonna 2009 Ray Bradbury -palkinnon.


title: Nebula-palkinto

text: Lisäksi SFWA jakaa kunnianosoituksia jäsenilleen seuran toiminnan edistämisestä ja myöntää Author Emeritus -kunnianosoituksen, jonka saaja kutsutaan pitämään puhe Nebuloiden jakotilaisuuteen.


title: European Aviation Air Charter

text: European Aviation Air Charter oli brittiläinen lentoyhtiö. Se sai alkunsa vuonna 1989 perustetusta European Aviation -nimisestä yrityksestä, joka välitti BAC 1-11 -matkustajakoneita ja niiden varaosia. Lentoyhtiö siitä tuli vuonna 1993, kun se osti British Airwaysin BAC 1-11 -koneet ja palkkasi Dan-Airilta irtisanotut BAC 1-11:n lentäjät. Yhtiö sai toimiluvan 16. helmikuuta 1994. Se lensi pääasiassa tilauslentoja tilapäisillä sopimuksilla ja vuokrasi koneitaan muille lentoyhtiöille; lisäksi se lensi joitakin reittilentoja. Yhtiön kotikenttä oli Bournemouthin lentoasema Englannissa.


title: European Aviation Air Charter

text: European Aviation Air Charterin toiminta oli suurimmillaan vuonna 2003, jolloin se kuljetti yli 566 000 matkustajaa ja sen palveluksessa oli 280 henkeä. Yhtiön taloustilanne oli kuitenkin vaikea. Jo vuonna 2004 se joutui lomauttamaan henkilöstöään ja sopimaan velkojaan. Se jatkoi lentojaan vielä vuoteen 2008, mutta lennot vähenivät rajusti: matkustajia yhtiö kuljetti viimeisenä vuonnaan vain 153 000. Lopulta yhtiön oli pakko lopettaa toimintansa 30. marraskuuta 2008.


title: European Aviation Air Charter

text: Australialainen Paul Stoddart muutti vuonna 1980 Britanniaan. Hän hankki elantonsa pitämällä autohuutokauppayritystä lähellä Birminghamia, kunnes sai vuonna 1989 tietoonsa, että Australian ilmavoimat suunnitteli myyvänsä tarpeettomaksi käyneitä lentokoneitaan. Niiden joukossa oli kaksi VIP-käytössä ollutta BAC 1-11-217 -konetta. Hän hankki koneet sekä suuren määrän varaosia niille. Koneet hän myi Nigeriaan Okada Airille mutta piti itse varaosat ja alkoi myydä niitä. Sitä varten hän perusti "European Aviation" -nimisen yhtiön, jossa oli Stoddartin lisäksi aluksi vain kolme työntekijää.


title: European Aviation Air Charter

text: Vuonna 1993 British Airways otti yhteyttä European Aviationiin ja kysyi, olisiko se kiinnostunut hankkimaan yhtiön laivastosta poistuvan BAC 1-11:n varaosavarastot. Varaosien lisäksi European Aviation päätyi ostamaan myös 16 lentokonetta, jotka se suunnitteli myyvänsä tai vuokraavansa varaosapalvelun kera. Kiinnostusta koneisiin ei kuitenkaan ollut. Kun British Airways hankki Dan-Airin ja irtisanoi sen kaikki 1-11-koneen lentäjät, European Aviation ja lentäjät perustivat yhdessä lentoyhtiön. Lentäjät tekivät töitä palkatta, kunnes European Aviation Air Charteriksi nimetty yhtiö sai toimiluvan 16. helmikuuta 1994. Se lensi jo samana päivänä ensimmäisen lentonsa Sabenan puolesta operoidulla reitillä Bristolista Lyoniin. Toinen yhtiön varhaisista asiakkaista oli Air Bristol. Se vuokrasi kaksi konetta, joilla se kuljetti British Aerospacen työntekijöitä Bristolin ja Toulousen välillä.


title: European Aviation Air Charter

text: Ensimmäisenä kesäkautenaan European Aviation Air Charter lensi viidellä koneella matkatoimistojen tilaamia reitti- ja tilauslentoja Euroopassa. Ensimmäisenä vuotenaan yhtiö kuljetti yli 55 000 matkustajaa. Sen koneet olivat kovassa käytössä: niillä lennettiin jopa 300 tuntia kuukaudessa. Useimmat brittiläiset lentoyhtiöt lakkasivat 1990-luvulla tarjoamasta tilauslentoja satapaikkaisilla koneilla, ja niinpä European Aviation Air Charter pääsi hyödyntämään syntynyttä markkinarakoa. Sen toiseksi erikoisalaksi tuli lentokoneiden tarjoaminen toimintaansa käynnistäville lentoyhtiöille, kuten lokakuussa 1994 lennot aloittaneelle Aberdeen-London Expressille. Vuonna 1995 European Aviation Air Charter kuljetti jo yli 107 000 matkustajaa.


title: European Aviation Air Charter

text: Bristolissa Rolls-Roycen vanhassa hangaarissa tukikohtaansa pitänyt yhtiö joutui muuttamaan, kun Rolls-Royce päätti myydä hallin Royal Mailille. Uudeksi kotikentäksi tuli Bournemouthin lentoasema, josta European hankki neljä lentokonehallia 15 koneelleen.


title: European Aviation Air Charter

text: Kesällä 1997 European Aviation Air Charter operoi lentoja Air UK:n, Jersey European Airwaysin, Ryanairin, Sabenan ja monen eri ranskalaisyhtiön puolesta. Kaksi 1-11-konetta oli vuokrattuna AB Airlinesille ja yksi Maersk Airille. Lisäksi European lensi matkanjärjestäjien lentoja Bournemouthista, Gatwickista ja Manchesterista Eurooppaan. BAC 1-11:n aika oli kuitenkin loppumassa tiukentuvien melumääräysten vuoksi, jotka estivät koneen käyttämisen esimerkiksi lennoilla Amsterdamiin. Koneiden moottoreihin oli vuoteen 2002 mennessä asennettava äänenvaimentimet (ns. "hush kit") tai ne jouduttaisiin poistamaan käytöstä. Yhtiö yrittikin kehittää sopivaa vaimenninta, mutta suunnitelmat hylättiin kustannusten noustua liian suuriksi.


title: European Aviation Air Charter

text: BAC 1-11 -koneiden korvaajaksi European hankki Sabenalta 13 Boeing 737-200 -konetta. Osa niistä oli suurella rahtiovella varustettuja, matkustajakoneesta rahtikoneeksi tarvittaessa muunnettavia versioita. Nämä koneet European myi, ja loput se vuokrasi takaisin Sabenalle. Koneiden hankinta ei ollut aivan yhtä edullista kuin 1-11-koneiden, mutta 737:t olivat hyvä korvaaja 1-11:lle. Ne palautuivat Europeanin laivastoon, kun Sabena vuonna 2001 lopetti toimintansa. Yhtiön viimeinen 1-11 lensi viimeisen lentonsa 31. maaliskuuta 2002.


title: European Aviation Air Charter

text: Euroopan lentojen lisäksi European Aviation Air Charter pyrki myös laajentamaan toimintaansa kaukolentoihin. Se osti Air Francelta kuusi Airbus A300 -konetta ilman moottoreita. Yhtiön tarkoituksena oli vuokrata moottorit, mutta kun tämä osoittautui aiottua kalliimmaksi, European päätti romuttaa koneet ja myydä ne varaosina. Lisäksi se hankki British Airwaysiltä kaksi Boeing 747-100 -konetta, mutta nekin myytiin eteenpäin eivätkä ne tulleet Europeanin käyttöön. Halpalentoyhtiöiden tuoman kilpailun vaikeuttaessa toimintaa lyhyen matkan lennoilla European pyrki kuitenkin edelleen aloittamaan kaukolennot. Tilaisuus tuli lopulta, kun British Airways tarjosi yhtiölle kuutta Boeing 747-200 -konetta. European osti niistä viisi, neljä lentokäyttöön ja yhden varaosiksi, ja vuokrasi yhden, jotta laivastoon saataisiin viisi konetta. Sen huhuttiin ostaneen koneet alihintaan, ja se myönsikin hankintahinnan olleen heikon markkinatilanteen vuoksi varsin edullinen.


title: European Aviation Air Charter

text: European sai tammikuussa 2002 toimilupaansa lisäyksen, joka salli sen operoida 747-koneita. Ensimmäinen kaupallinen lento lennettiin seuraavana päivänä. Yhtiö sai helposti rekrytoitua kokeneita lentäjiä, sillä sekä British Airways että Virgin Atlantic irtisanoivat 747-200-lentäjiään. Neljä konetta varustettiin 440-paikkaisiksi (22 paikkaa bisnesluokassa, 418 turistiluokassa), ja viides säilytti British Airwaysiltä peräisin olleen 376-paikkaisen sisustuksen (14 paikkaa ykkösluokassa, 64 bisnesluokassa ja 298 turistiluokassa). Tätä konetta käytettiin muun muassa VIP-lennoilla, joilla kuljetettiin Stoddartin ostaman Formula 1 -talli Minardin henkilökuntaa Euroopan ulkopuolisiin kilpailuihin. VIP-lennoilla käytettiin myös yhtiön 737-koneita. Europeanin koneilla matkustivat muun muassa The Rolling Stones, Depeche Mode, Phil Collins, lukuisat poliitikot ja urheilujoukkueet sekä Angelina Jolie, joka vuokrasi yhden 747-koneen kuljettamaan hänet ja 64-henkisen kuvausryhmän Namibiaan.


title: European Aviation Air Charter

text: Kun Yhdysvaltain viranomaiset myönsivät tarvittavat luvat, European alkoi lentää neljästi viikossa Gatwickistä ja Manchesterista Orlandoon. 747:t olivat muutenkin kovassa käytössä, ja jopa edellinen omistaja British Airways hämmästeli koneiden käyttöastetta. European oli kuitenkin aliarvioinut koneiden ylläpitokustannukset, sillä niitä piti huoltaa kolme päivää viikossa. Vaikka European vuonna 2002 kuljetti yli 540 000 matkustajaa ja sen koneet lensivät yli 12 500 tuntia ja molemmat luvut kasvoivat seuraavana vuonna, sillä alkoi olla talousvaikeuksia. Lisää ongelmia toi Sabenan kanssa 737-koneiden hankinnasta käyty kiista, jossa molemmat osapuolet haastoivat toisensa oikeuteen. Vuoden 2001 tilinpäätöksessä yhtiön talous oli 5,2 miljoonaa puntaa alijäämäinen, kun edellisenä vuonna ylijäämää oli ollut 1,68 miljoonaa.


title: European Aviation Air Charter

text: Stoddart yritti loppuvuodesta 2002 myydä talosvaikeuksissa ollutta yhtiötä sen asiakkaana olleiden matkatoimistojen muodostamalle yhtymälle, mutta kaupat eivät lopulta toteutuneet. Jo vuonna 2004 European joutui lomauttamaan henkilöstöään ja sopimaan velkojaan. Yhtiö jatkoi toimintaansa huomattavasti supistettuna. Vuonna 2008, Europeanin viimeiseksi jääneenä vuonna, sen koneet lensivät enää hieman yli 4 000 tuntia ja kuljettivat 153 000 matkustajaa. Määrä oli suurempi kuin edellisenä vuonna, mutta ei riittänyt pelastamaan yhtiötä. European Aviation Air Charter joutui lopettamaan toimintansa 30. marraskuuta 2008. European Aviation Group sen sijaan jatkaa edelleen toimintaansa myyden muun muassa huoltopalveluita ja varaosia.


title: European Aviation Air Charter

text: Vuonna 2003 European Aviation Air Charterin laivastoon kuului 16 lentokonetta.Toimintansa aikana European Aviation Air Charter käytti seuraavia lentokoneita:


title: Abraham de Moivre

text: Abraham de Moivre (26. toukokuuta 1667 – 27. marraskuuta 1754) oli ranskalainen matemaatikko, joka tunnetaan erityisesti kehittämästään de Moivren kaavasta, joka yhdistää kompleksiluvut ja trigonometrian. Hän työskenteli myös todennäköisyyslaskennan parissa ja keksi normaalijakauman. De Moivre valittiin vuonna 1697 englantilaisen Royal Societyn jäseneksi. Hän oli Isaac Newtonin, Edmund Halleyn ja James Stirlingin hyvä ystävä.


title: Abraham de Moivre

text: Vaikka De Moivre joutui kokemaan vainoa uskonnollisista syistä, hän pysyi koko ikänsä "vakaana kristittynä". Hugenottina hän joutui Englantiin, kuten myös hänen työtoverinsa, toimittaja ja kääntäjä Pierre des Maizeaux.


title: Abraham de Moivre

text: De Moivre kirjoitti todennäköisyysteoriaa käsittelevän kirjan "The Doctrine of Chances", jonka sanotaan olevan uhkapelurien suosiossa. Hän keksi ensimmäisenä myös Binet'n kaavan, jolla Fibonaccin lukujonon "n":s luku voidaan laskea kultaisen suhteen "φ" "n":nnen potenssin avulla. Hän esitti ensimmäisenä myös keskeisen raja-arvolauseen, joka on todennäköisyysteorian kulmakivi.


title: Abraham de Moivre

text: Abraham de Moivre syntyi Vitry-le-François'ssa Champagnessa 26. toukokuuta 1667. Hänen isänsä Daniel de Moivre oli kirurgi, joka uskoi koulutuksen arvoon. Vaikka Abraham de Moivren vanhemmat olivat protestantteja, hän kävi ensin Vitryn katolista Kristittyjen veljien koulua (), joka oli poikkeuksellisen suvaitsevainen aikansa usknnollisten kiistojen jakamassa Ranskassa. Kun hän oli 11-vuotias, hänen vanhempansa lähettivät hänet Sedanin protestanttiseen akatemiaan, jossa hän neljän vuoden ajan opiskeli kreikkaa Jacques du Rondelin oppilaana. Protestanttinen Sedanin akatemia oli perustettu vuonna 1579 Françoise de Bourbonin, Henri-Robert de la Marckin lesken aloitteesta.


title: Abraham de Moivre

text: Vuonna 1682 Sedanin protestanttinen akatemia lakkautettiin, ja de Moivre alkoi opiskella logiikkaa Saumurissa kahden vuoden ajan. Vaikka matematiikka ei kuulunut hänen opintoihinsa, de Moivde luku omin päin erinäisiä matemaattisia teoksia kuten Jean Prestet'n teoksen "Élémens des mathématiques" sekä Christiaan Huygensin lyhyen tutkielman arpapeleistä, "De Ratiociniis in Ludo Aleae". Vuonna 1684 de Moivre muutti Pariisiin opiskelemaan fysiikkaa, ja siellä hän ensimmäisen kerran sai muodollista matematiikan opetusta Jacques Ozananin yksityisoppilaana.


title: Abraham de Moivre

text: Uskonnolliset vainot kävivät Ranskassa ankariksi, kun Ludvig XIV vuonna 1685 sääti Fontainebleaun ediktin. Se kumosi Nantesin ediktin, joka oli myöntänyt Ranskan protestanteille tärkeitä oikeuksia. Fontainebleaun edikti kielsi protestanttiset jumalanpalvelukset ja määräsi, että katolisten pappien oli kastettava kaikki lapset. De Moivre lähetettiin Saint-Martinin luostarin kouluun, jonne viranomaiset lähettivät protestanttien lapset käännyttääkseen heidät katolisuuteen.


title: Abraham de Moivre

text: Eri lähteissä esiintyy ristiriitaisia tietoja siitä, milloin de Moivre jätti Saint-Martinin luostarin ja muutti Englantiin. Hänen elämäkertojaan ovat kirjoittaneet sekä katoliset että protestanttiset kirjoittajat. Edellisten mukaan hän olisi viettänyt luostarikoulussa vain lyhyen ajan, kun taas jälkimmäisten mukaan häntä olisi pidetty siellä vankina huhtikuun 28. päivään 1688 saakka.


title: Abraham de Moivre

text: Saapuessaan Lontooseen de Moivre oli pätevä matemaatikko, joka tunsi hyvin monet alan perusteokset. Tullakseen toimeen de Moivre toimi matematiikan yksityisopettajana käyden oppilaidensa kotona tai opettaen Lontoon kahviloissa. Hän itse jatkoi matematiikan opintojaan sen jälkeen, kun oli tavannut Devonshiren herttuan ja nähnyt Newtonin vastikään ilmestyneen teoksen "Principia Mathematica". Selailtuaan tätä teosta hän havaitsi sen olevan paljon hänen aikaisemmin lukemiaan kirjoja syvällisempi, ja hän päätti vakaasti lukea sen kokonaan ja ymmärtää sen. Kun hänen kuitenkin oli kierreltävä eri puolella Lontoota oppilaidensa luonna, hänellä ei ollut riittävästi aikaa opiskella, ja niinpä hän repi kirjasta sivuja irti, kuljetti niitä mukanaan taskussaan ja luki niitä luentojensa välillä.


title: Abraham de Moivre

text: Erään kyseenalaisen tarinan mukaan Newtonilla olisi viimeisinä vuosinaan ollut tapana pyytää henkilöitä, jotka esittivät hänelle matemaattisia kysymyksiä, kääntymään de Moivren puoleen sanoen: "Hän tuntee kaikki nämä asiat paremmin kuin minä."


title: Abraham de Moivre

text: Noin vuonna 1692 Moivre ystävystyi Edmond Halleyn ja pian sen jälkeen myös Newtonin kanssa. Vuonna 1695 Halley esitteli Royal Societylle de Moivren ensimmäisen matemaattisen tutkielman, joka käsitteli "Principia Mathematica" -teoksessa käytettyjä fluksioita. Tutkielma julkaistiin samana vuonna sarjassa "Philosophical Transactions". Pian sen julkaisemisen jälkeen de Moivre kehitti myös Newtonin binomilauseesta yleistyksen, multinomilauseen. Vuonna 1697 lause tuli Royal Societyn tietoon, ja de Moivre otettiin seuran jäseneksi saman vuoden marraskuussa.


title: Abraham de Moivre

text: Kun de Moivre oli hyväksytty Royal Societyyn, Halley rohkaisi häntä kiinnittämään huomionsa tähtitieteeseen. Vuonna 1705 de Moivre keksi intuitiivisesti, että "jokaisen planeetan keskihakuvoima on suoraan verrannollinen sen etäisyyteen voimakeskuksesta ja kääntäen verrannollinen sen radan evoluutan halkaisijaan ja sen tangenttia vastaan piirretyn kohtisuoran pituuden kuutioon." Toisin sanoen, jos planeetta kiertää elliptistä rataa polttopisteen "F" ympäri ja jos sen ollessa pisteessä "M" valitaan radan ulkopuolelta sellainen piste "P", että "PM" on radan tangentti ja "FPM" on suora kulma, keskihakuvoima pisteessä "P" on verrannollinen lausekkeeseen formula_1, missä "R" on planeetan radan kaarevuussäde pisteessä "M". Matemaatikko Johann Bernoulli todisti tämän vuonna 1710.


title: Abraham de Moivre

text: Menestyksestään huolimatta de Moivrea koskaan nimitetty yliopistolliseen opetusvirkaan, jolloin hän olisi voinut luoda aikaa vievistä ja rasittavista yksityisopettajan toimistaan. Tämä johtui siitä, että hän oli syntyperältään ranskalainen ja Englannissa yliopiston virkoihin nimitettiin tuohon aikaan vain brittejä.


title: Abraham de Moivre

text: Vuonna 1712 Royal Society nimitti de Moivren jäseneksi komissioon, jonka tehtävänä oli ratkaista kiista siitä, oliko differentiaali ja integraalilaskennan keksinyt Newton vai Leibniz. Komission muut jäsenet olivat MM. Arbuthnot, Hill, Halley, Jones, Machin, Burnet, Robarts, Bonet, Aston ja Taylor.


title: Abraham de Moivre

text: De Moivre pysyi köyhänä koko ikänsä. Hänen kerrotaan olleen Old Slaughter's Coffee Housen kanta-asiakas. Tässä St. Martin's Lanen varrella sijainneessa kahvilassa hänen väitetään ansainneen hieman rahaa pelaamalla shakkia.


title: Abraham de Moivre

text: De Moivre tutki todennäköisyyttä ja matematiikkaa kuolemaansa saakka, ja useat hänen tutkimuksensa julkaistiin vasta hänen kuolemansa jälkeen. Vanhetessaan hän tuli yhä uneliaammaksi ja tarvitsi pidempää yöunta. Usein kerrotun, joskin kyseenalaisen tarinan mukaan hän olisi huomannut nukkuvansa joka yö 15 minuuttia kauemmin kuin edellisenä yönä ja laskenut etukäteen kuolinpäivänsä: hän kuolisi silloin, kun uni on pidentynyt 24 tuntiin, mikä tämän laskelman perusteella olisi tapahtunut 27. marraskuuta 1754. Hän kuolikin Lontoossa juuri mainittuna päivänä. Hänet haudattiin ensin St Martin-in-the-Fieldsiin, mutta myöhemmin hänen ruumiinsa siirrettiin toiseen paikkaan.


title: Abraham de Moivre

text: De Moivre kehitti analyyttisen geometrian ja todennäköisyyslaskennan perustavalla tavalla jatkamalla edeltäjiensä, erityisesti Christiaan Huygensin ja useiden Bernoullin sukuun kuuluneiden matemaatikkojen töitä. Hän kirjoitti myös todennäköisyyslaskennan oppikirjan "The Doctrine of Chances: a method of calculating the probabilities of events in play" ("Oppi mahdollisuuksista: keino tapahtumien todennäköisyyksien laskemiseen peleissä"). Se oli tämän alan toinen oppikirja; ensimmäinen oli ollut Girolamo Cardanon 1560-luvulla kirjoittama "Liber de ludo aleae" ("Arpapelien kirja"), mutta sitä ei ollut julkaistu ennen kuin vuonna 1663. De Moivren kirja ilmestyi neljänä painoksena: latinaksi vuonna 1711 sekä englanniksi vuosina 1718, 1738 ja 1567. Kirjan myöhempiin painoksiin de Moivre lisäsi vuonna 1733 johtamansa, aiemmin julkaisemattoman tuloksen, jossa binomijakaumaa ensimmäisen kerran approksimoitiin nykyisin normaalijakaumana tai Gaussin käyränä tunnetulla jakaumalla. Tämä oli ensimmäinen keino tietyn suuruisen virheen esiintymisen todennäköisyyden määrittämiseksi, kun tämä virhe on ilmoitettu käyttämällä jakauman vaihteluväliä yksikkönä, ja samalla ensimmäinen todennäköisen virheen määrityskeino. Hän myös sovelsi näitä teorioita uhkapelejä käsitteleviin probleemoihin ja kuolleisuustilastoihin.


title: Abraham de Moivre

text:
Todennäköisyyslaskennassa tarvitaan usein luvun kertomaa "n!", mutta ennen kuin nykyaikaiset laskimet keksittiin, sen laskeminen suurille luvuille "n" oli hyvin työlästä. Vuonna 1733 de Moivre esitti kaavan, jolla kertomalle voidaan helposti laskea likiarvoja:
formula_2
Hän esitti myös likiarvon tässä esiintyvälle vakiolle "c", mutta vasta James Stirling totesi, että formula_3 oli yhtä kuin formula_4. Vaikka tämä kaava tunnetaan Stirlingin kaavana, ansio sen keksimisestä siis kuuluu ainakin yhtä suuressa määrin de Moivrelle kuin Stirlingille.


title: Abraham de Moivre

text: De Moivre julkaisi myös artikkelin "Annuities upon Lives", jossa hän osoitti, miten normaalijakaumaa voitiin soveltaa tietyn ikäisten henkilöiden kuolleisuutta kuvaaviin tilastoihin. Hän julkaisi asiasta yksinkertaisen kaavan, jolla voidaan likimääräisesti laskea, minkä suuruisiin vuotuisiin tuloihin henkilön iän mukaan maksettavat elinkorot johtavat. Tämä muistuttaa niitä kaavoja, joita vakuutusyhtiöt nykyisin käyttävät.


title: Abraham de Moivre

text: Jotkin Poissonin jakaumaa koskevat tulokset esitti ensimmäisenä de Moivre artikkelissaan "De Mensura Sortis seu; de Probabilitate Eventuum in Ludis a Casu Fortuito Pendentibus" julkaisusarjassa "Philosophical Transactions of the Royal Society" Sen vuoksi joidenkuiden kirjoittajien mielestä tämän jakauman pitäisi kantaa de Moivren nimeä.


title: Abraham de Moivre

text: Vuonna 1707 de Moivre johti kaavan:


title: Abraham de Moivre

text:
jonka hän pystyi todistamaan kaikille positiivisille kokonaisluvuille "n". Vuonna 1722 hän esitti yleisemmin tunnetun de Moivren kaavan
aluksi kuitenkin vain konjektuurina.


title: Abraham de Moivre

text: Vuonna 1749 Euler todisti tämän kaavan kaikille reaaliluvuille "n" käyttämällä Eulerin kaavaa, joka tekee todistuksesta melko suoraviivaisen. Tämä kaava on tärkeä, koska se yhdistää toisiinsa kompleksiluvut ja trigonometrian. Lisäksi siitä voidaan johtaa lausekkeita, joilla voidaan esittää cos("nx") ja sin("nx") cos("x"):n ja sin("x"):n avulla.


Luettelo kristillisistä metalliyhtyeistä on luettelo yhtyeistä, jotka ovat avoimesti kristillisiä ja soittavat metallimusiikkia tai yhtä sen monista alalajeista.


title: Kalifornianpyöriäinen

text: Kalifornianpyöriäinen eli vaquita ("Phocoena sinus") on pienikokoinen, äärimmäisen uhanalainen pyöriäislaji. Vuoden 2016 lopulla niitä arveltiin olevan jäljellä vain 30 yksilöä. Laji uhkaa kuolla sukupuuttoon kahdessa vuodessa. Nisäkäsnimistötoimikunta on ehdottanut, että lajin suomenkieliseksi nimeksi vaihdettaisiin "bajanpyöriäinen".


title: Kalifornianpyöriäinen

text: Kalifornianpyöriäinen on pienin pyöriäislaji. Se voi kasvaa puolitoista metriä pitkäksi. Selkäpuoli on tummanharmaa, vatsa lähes valkea. Naaras on hiukan isompi kuin koiras. Poikasella on valkeita pilkkuja evissään.


title: Kalifornianpyöriäinen

text: Kalifornianpyöriäinen on Kalifornianlahden endeeminen laji. Sitä tavataan harvoin yli 30 metrin syvyydessä.


title: Kalifornianpyöriäinen

text: Kalifornianpyöriäinen syö kalaa ja mustekaloja.


title: Kalifornianpyöriäinen

text: Kalifornianpyöriäinen tulee ilmeisesti sukukypsäksi kolmen-kuuden vuoden iässä. Kiima-aika alkaa huhtikuun puolivälissä ja jatkuu toukokuulle. Tiineys kestää kymmenen kuukautta.


title: Jacques Rivette

text: Jacques Rivette (1. maaliskuuta 1928 Rouen – 29. tammikuuta 2016 Pariisi) oli ranskalainen elokuvaohjaaja. Hän kuului Jean-Luc Godardin kanssa ranskalaisen elokuvan uuden aallon kokeellisempiin edustajiin.


title: Jacques Rivette

text: Rivette syntyi Rouenissa ja toimi ohjaajantyönsä ohella elokuva-arvostelijana mm. "Cahiers du cinémalle". Hänen tunnetuimpien töidensä joukkoon lukeutuvat "Celine et Julie vont en bateau" (1974) ja "La belle noiseuse – tuntematon mestariteos" (1991).


title: Jacques Rivette

text: Rivette oli ehdolla mm. Berliinin kansainvälisten elokuvajuhlien Kultaisen karhun ja Cannesin elokuvajuhlien Kultaisen palmun sekä César-palkinnon saajaksi. Hänelle myönnettiin vuonna 1991 Locarnon elokuvajuhlien "Leopard of Honor" elinikäisistä saavutuksista elokuvan alalla.


title: Codename: Kids Next Door

text: Codename: Kids Next Door (Koodinimi: Naapurin lapset) on yhdysvaltalainen Tom Warburtonin luoma ja Curious Picturesin tuottama animaatiosarja. Sarjan ensiesitys oli Cartoon Networkilla joulukuussa 2002 ja päättyi marraskuussa 2007. Sarjasta tehtiin yhteensä 78 jaksoa. Lisäksi siitä tuotettiin yksi spesiaalijakso "The Grim Adventures of the Kids Next Door", jossa The Grim Adventures of Billy & Mandy -sarjan hahmot esiityivät yhdessä Codename: Kids Next Doorin kanssa. Sarjasta tuotettiin myös kaksi televisioelokuvaa ja , joka varsinaisesti päätti animaatiosarjan. Kids Next Doorista tehtiin myös seikkailupeli nimeltään


title: Codename: Kids Next Door

text: Tarinassa keskitytään pääasiassa viiteen 10-vuotiaisiin lapsiin, jotka taistelevat aikuisia ja teini-ikäisiä vastaan. Heidän päämajansa sijaitsee puumajassa, jota he kutsuvat nimellä Sektori viisi (Sector V), joka on osa maailman laajuista Kids Next Door organisaatiota. Jokaisella KND-jäsenellä on koodinimi, joka alkaa sanalla Numero ("Numbuh"). Tarinoissa lapset usein kohtaavat tyypillisiä ongelmia aikuisten ja teini-ikäisten kanssa, jotka ovat kuitenkin enemmän tai vähemmän liioiteltuja.


title: Codename: Kids Next Door

text: Ohjelmassa aikuiset ja teinit vihaavat lapsia (muutamia lukuun ottamatta) ja ne yrittävät orjuuttaa kaikki lapset. KND:n tehtävänä on estää aikuisten pahat aikeet.


title: Huhta (Eurajoki)

text:
Huhta on kylä Eurajoen kunnassa, 3 kilometrin päässä Irjanteen keskustasta. Huhdan kylässä toimii Huhdan koulu. Huhdalla asuu noin sata asukasta.
Koululla on myös uusi iso liikuntasali jossa käy liikkumassa monia kyläläisiä.


title: Dwight Tiendalli

text: Dwight Marciano Tiendalli (s. 21. lokakuuta 1985) on surinamelais-hollantilainen jalkapalloilija, joka edustaa Englannin Valioliigassa pelaavaa Swansea Cityä. Hänen pelipaikkansa on puolustaja.


title: Dwight Tiendalli

text: Tiendalli aloitti uransa amsterdamilaisessa AFC Ajaxissa. Hän siirtyi vuonna 2004 FC Utrechtiin. Utrechtissa hän pelasi 41 ottelua, joissa kolme tehtyä maalia. Kesällä 2006 hän siirtyi Feyenoordiin. Hän joutui kuitenkin jättämään koko kauden väliin loukkaantumisen takia. 25. joulukuuta 2008 hänet lähetettiin hakemaan pelikuntoa lainasopimuksella Sparta Rotterdamiin.


title: Dwight Tiendalli

text: Kaudet 2009–2012 Tiendalli edusti FC Twenteä ja kaudeksi 2012–2013 hän siirtyi Englannin Valioliigassa pelaavaan Swansea Cityyn.


title: Dwight Tiendalli

text: Vuonna 2006 hänet valittiin edustamaan Hollantia alle 20-vuotiaiden Euroopan mestaruuskilpailuihin Portugaliin. Hollanti voitti mestaruuden ja Tiendalli valittiin turnauksen tähdistöön.


title: Equites

text: Equites eli ritarit olivat Rooman valtakunnassa senaattorisäädyn jälkeen toiseksi arvokkain yhteiskuntaluokka.


title: Equites

text: Rooman kuningasajalla "equites" tarkoitti armeijan ratsuväessä palvelevia kansalaisia. Ratsuväen merkitys laski kuitenkin tasavallan aikana ja armeijan ratsujoukot hankittiin liittolaisten riveistä. Ritarit muodostivat "comitia centuriatassa" 18 ensimmäistä ja tärkeintä "centuriaa". Ritareille ei asetettu samoja rajoituksia kaupankäynnin harjoittamisessa kun senaattiin kuuluville.


title: Equites

text: Vasta Augustuksen aikana säädettiin tarkasti, ketkä laskettiin ritariksi. Tähän vaadittiin 400 000 sestertiuksen omaisuus. Ritari sai kantaa kultaista sinettisormusta ja kapealla punaisella nauhalla varustettua tunikaa.


title: Equites

text: Roomalaiset ritarit palvelivat tärkeissä tehtävissä armeijassa kuten sotatribuuneina. Keisariajalla ritareille aukeni mahdollisuus päästä eräisiin valtakunnan tärkeimpiin virkoihin. Keisarit nimittivät yleensä ritareja keisarillisten provinssien prefekteiksi. Tärkeimpiä viroista, joihin roomalainen ritari saattoi päästä, olivat Egyptin provinssin prefekti ja pretoriaaniprefekti.


title: Erikoistehostekoordinaattori

text: Erikoistehostekoordinaattori (special effects coordinator / supervisor) vastaa elokuvan fyysisistä erikoistehosteista. Hän laatii käsikirjoituksen ja kuvakäsikirjoituksen pohjalta erikoistehostebudjetin, jonka hän hyväksyttää elokuvan tuottajalla, kokoaa erikoistehosteryhmän, päättää millä tekniikoilla tarvittavat erikoistehosteet tehdään ja kantaa vastuun siitä että elokuvan erikoistehosteet vastaavat ohjaajan, kuvaajan ja lavastajan asettamia visuaalisia tavoitteita ja että tehostetyö tehdään turvallisesti. Erikoistehostekoordinaattori toimii läheisesti kuvaajan, lavastajan ja stunt-koordinaattorin kanssa.


title: Erikoistehostekoordinaattori

text: Erikoistehosteryhmään kuuluvat koordinaattorin lisäksi erikoistehosteteknikot, jotka valmistelevat tarvittavat erikoistehosteet koordinaattorin ohjeiden mukaisesti sekä assistentit, jotka toimivat ryhmässä teknikoiden valvonnan alaisina. Mikäli elokuvassa on paljon erikoistehosteita saattaa ryhmään kuulua myös erikoistehoste-esimiehiä, jotka erikoistehostekoordinaattorin ohjeiden mukaisesti koordinoivat pienempiä tehostekokonaisuuksia elokuvaan.


title: Pohjankarvakuonovompatti

text: Pohjankarvakuonovompatti ("Lasiorhinus krefftii") on äärimmäisen uhanalainen pussieläin. Niitä on jäljellä alle sata yksilöä Epping Forest National Park -luonnonpuistossa Australian Queenslandissa ja Eläinsaaressa. Karjanhoitoa pidetään suurimpana syynä vompattien vähenemiseen. Jäljellä olevan populaation uhkana ovat pedot, kuten dingo, sekä taudit kuten toksoplasmoosi, jotka voivat helposti tuhota näin pienen kannan. Hitautensa vuoksi vompatteja jää usein myös autojen alle.


title: Pohjankarvakuonovompatti

text: Pohjankarvakuonovompatti on vankkarakenteinen, noin metrin mittainen eläin, joka voi painaa 40 kiloa. Pää on iso, silmät pienet ja korvat teräväkärkiset. Ruskea karva on silkkisen pehmeää. Kuonosta lähtee sivuille muhkeat viikset, jotka ovat antaneet lajille sen nimen. Pohjankarvakuonovompateilla on huono näkö, mutta hyvä kuulo ja hajuaisti, sillä ne ovat pääosin yöeläimiä.


title: Pohjankarvakuonovompatti

text: Pohjankarvakuonovompatti elää Queenslandissa. Sen luontainen elinalue on enää muutamia neliökilometrejä.


title: Pohjankarvakuonovompatti

text: Pohjankarvakuonovompatit kaivavat maahan tunneleita, joissa ne pysyttelevät viileässä päivän kuumimman ajan ja nousevat yöllä laiduntamaan. Vompattien arvellaan elävän noin 20-vuotiaiksi.


title: Pohjankarvakuonovompatti

text: Pohjankarvakuonovompattinaaras saa keskimäärin kaksi poikasta kolmessa vuodessa.


title: Robert Harting

text: Robert Harting (s. 18. lokakuuta 1984 Cottbus) on saksalainen kiekonheittäjä. Hän on lajin olympiavoittaja (2012), kolminkertainen maailmanmestari (2009, 2011, 2013) ja kaksinkertainen Euroopan mestari (2012, 2014).


title: Robert Harting

text: Harting voitti hopeaa Debrecenin alle 18-vuotiaiden MM-kilpailuissa 2001. Hän voitti alle 23-vuotiaiden Euroopan-mestaruuden Erfurtissa 2005 tuloksella 64,50.


title: Robert Harting

text: Göteborgin EM-kilpailuissa 2006 Harting ei selviytynyt loppukilpailuun. Osakan MM-kilpailuissa 2007 hän sai hopeaa tuloksella 66,68. Pekingin olympialaisissa 2008 hän sijoittui neljänneksi. Berliinin MM-kilpailuissa 2009 hän voitti kultamitalin tuloksella 69,43. Vuonna 2010 hän voitti hopeaa Barcelonan EM-kilpailuissa tuloksella 68,47. Daegun MM-kilpailuissa 2011 Harting otti maailmanmestaruuden tuloksella 68,49. Vuonna 2012 Harting voitti kultaa Helsingin EM-kilpailuissa tuloksella 68,30 sekä Lontoon olympialaisissa tuloksella 68,27. Moskovan MM-kilpailuissa 2013 hän voitti maailmanmestaruuden tuloksella 69,11. Harting voitti toisen EM-kultansa Zürichissä 2014 tuloksella 66,07. Rio de Janeirossa 2016 Harting jäi karsintaan. Riossa olympiakultaa voitti hänen veljensä Christoph Harting. Lontoon MM-kilpailuissa 2017 hän sijoittui kuudenneksi.


title: Robert Harting

text: Harting on voittanut kiekonheitossa Saksan-mestaruuden vuosina 2007–2014 ja 2016–2017. ssa hän on sijoittunut toiseksi ja kolmanneksi . Hän voitti maanosien cupin 2010. Euroopan joukkuemestaruuskilpailujen kiekkokilpailun hän on voittanut 2010, 2011, 2013, 2014 ja 2017.


title: Robert Harting

text: Hartingin ennätys on Turnovissa 22. toukokuuta 2012 heitetty 70,66 m.


title: Robert Harting

text: Robert Hartingin vaimo Julia Harting on myös kansainvälisen tason kiekonheittäjä.


title: Spike

text: Spike on kolmannen sukupolven ohjusjärjestelmä josta on meri- ja panssarintorjuntaversiot. Sen on kehittänyt israelilainen Rafael Advanced Defense Systems Ltd. Ohjus on kehitetty vuonna 1987 ja se otettiin palvelukseen 1997. PSTOHJ 2000 tai PSTOHJ 2000M on Suomen puolustusvoimien käyttämä nimitys hankkimastaan Euro-Spike panssarintorjuntaohjusjärjestelmästä - M-versiossa on uudempi ja kehittyneempi ampumalaite. Se on saksalaisen Röthenbachissa sijaitsevan EuroSpike GmbH valmistama. Suomen lisäksi se on käytössä 11:ssä muussa maassa. PstOhj 2000 on käytettävissä joko "ammu-ja-unohda" tai "ammu-ja-tarkkaile" periaatteella. Edellä mainitussa ampuja lukitsee maalin ja ohjus hakeutuu maaliin itsenäisesti, jälkimmäisessä ohjus välittää valokuidun välityksellä kuvan ampujalle joka voi vaikuttaa ohjuksen lentoon vielä laukaisun jälkeen. Ampumaetäisyys on 2 500 m. Rannikko-ohjus 06 on merivoimien käyttämä Spike-ER versio pinta-alusten torjuntaan.Spike on ollut käytössä sotatoimissa Toisen intifadan aikana (vuodesta 2000 lähtien), Afganistanin sodassa (vuodesta 2001 lähtien), Libanonin konfliktissa 2006 ja Gazan sodassa vuonna 2009.


title: Erikoistehosteteknikko

text: Erikoistehosteteknikko () on elokuvan erikoistehosteryhmän jäsen. Hän valmistelee ja suorittaa itsenäisesti erikoistehosteita erikoistehostekoordinaattorin ohjeiden mukaisesti. Hänellä saattaa olla käytössään assistentteja, jotka tekevät työtä hänen valvontansa alaisina.


title: Carlo Maria Martini

text: Carlo Maria Martini SJ (15. helmikuuta 1927 – 31. elokuuta 2012) oli italialainen roomalaiskatolisen kirkon pappi. Hän toimi Milanon arkkipiispana vuosina 1980–2002 ja oli kardinaali vuodesta 1983.


title: Carlo Maria Martini

text: Martini syntyi Torinossa ja sai pappisvihkimyksensä 13. heinäkuuta 1952. Hän opiskeli teologiaa sekä filosofiaa ja teki akateemisen uran ennen nousemistaan arkkipiispaksi. Vuoden 2005 konklaavissa hän osallistui uuden paavin valintaan Vatikaanissa.


title: Carlo Maria Martini

text: Martini suhtautui vapaamielisemmin moniin roomalaiskatolisen kirkon perinteisesti vastustamiin asioihin. Hän kyseenalaisti useita kirkon virallisia kantoja; hän muun muassa tuki kondomin käyttöä aidsin leviämisen estämisessä.


title: Carlo Maria Martini

text: Martini menetti äänioikeutensa konklaaveissa helmikuussa 2007 täyttäessään 80 vuotta. Hän sairasti Parkinsonin tautia.


title: Tera (yhtye)

text: TERA on suomalainen rock-yhtye, jossa soittavat Petri Lassila, Antti Honkkila, Jesse Riikonen ja Juho Fabrin. Lassila ja Honkkila soittivat aiemmin Terapia-yhtyeessä ja edellinen rumpali Matti soitti TERAn ohella Realismissa, jossa myös Teran entinen basisti Pike Määttä soitti. Riikonen soittaa lisäksi yhtyeissä Sacrecy ja A Day In Paradise. Nykyinen rumpali Juho Fabrin soittaa myös kokoonpanossa TAKOMO. Nykyään sekä Antti että Jesse soittavat myös pitkälti AC/DC:n kappaleita soittavassa AC/JC -yhtyeessä.


title: Tera (yhtye)

text: Monissa kappaleissa voidaan havaita kristillinen vakaumus ja sanoma, mutta yhtye käsittelee lauluissaan mitä tahansa aiheita.


title: Tera (yhtye)

text: TERA perustettiin vuonna 2006. Yhtyeen kitaristi Antti oli leikkauttanut jalkansa yhdeksännen kerran ja laulaja-kitaristi Petri odotti selkäleikkaustaan. Sairaalassa miehet päättivät rampoina perustaa uuden bändin. Antti sanoi Petrille tietävänsä loistavan rumpalin, poikansa Matin, ja loistavan basistin, Matin bändikaverin Pike Määtän. Pike ja Matti olivat olleet kovia Terapia-faneja, joten mukaan lähteminen ei tuottanut heille hankaluuksia.


title: Tera (yhtye)

text: TERAn ensimmäinen single "Kylmä Kaveri" ilmestyi kesällä 2007 ja albumi "Uusi Veri" ilmestyi Maata näkyvissä -festareiden yhteydessä marraskuussa 2007 ja nousi julkaisuviikollaan Suomen virallisen albumilistan sijalle 26. Vuonna 2008 Määttä lähti armeijaan, ja keikoilla heinäkuuhun asti bassonvarressa nähtiin suurimmalta osin Jesse Riikonen Sacrecy-yhtyeestä. Vuoden 2008 lopussa Määttä erotettiin TERAn basistin tehtävästä, ja 1. tammikuuta 2009 TERAn internetsivuilla paljastettiin uuden basistin olevan jo Määtän armeija-aikoina tuuraannut Riikonen.


title: Tera (yhtye)

text: Keväällä 2009 TERA oli studiossa muutaman jakson äänittämässä toista albumiaan, jonka ilmestyminen lykkääntyi useampaan kertaan. Lopulta keväällä 2010 levyn ilmestymispäiväksi varmistui 1. syyskuuta 2010. Levyn ilmestyttyä se nousi Suomen virallisen albumilistan sijalle 16. Julkaisukeikka soitettiin Tampereella Ristirock-tapahtumassa 4. syyskuuta. TERA oli tehnyt kesäkuuhun 2010 mennessä sata keikkaa.


title: Tera (yhtye)

text: 18.11. 2012 Maata Näkyvissä -festareilla Matti soitti jäähyväiskeikkansa yhtyeen rumpalina. Perhe ja opiskelukiireet veivät miehen ja uudeksi rumpaliksi otettiin Mattia monesti tuurannut Juho Fabrin.


title: Tera (yhtye)

text: Akustisessa kokoonpanossa TERAn riveissä 1.12. 2012 alkaen on bassoa soittanut Miikka Jokela (tuttu mm. Trinitia-yhtyeestä), joka muilla keikoilla toimii yhtyeen lavamiksaajana. Basisti Riikonen soittaa akustisilla keikoilla toista kitaraa.


title: Tera (yhtye)

text:
Keväällä 2013 TERA alkoi äänittää kolmatta levyään. Se julkaistiin Tampereella Ristirock-tapahtumassa 24. elokuuta 2013.
Teran toisen albumin singlet ovat saaneet jonkin verran radiosoittoa. "Päästä" julkaistiin kesäkuussa 2009, "Minulle ei ole paikkaa" kesäkuussa 2010 ja "Keneen minä luotan" elokuussa 2010. Kaikki singlet ovat saaneet soittokertoja ainakin Radio Rockilla. Radio SuomiPop otti singlen "Keneen minä luotan" päivittäiseen soittoon syyskuussa 2010.


title: Panttivanki (vuoden 2005 elokuva)

text: Panttivanki () on vuonna 2005 valmistunut toiminta-/jännityselokuva, jonka on ohjannut Florent Emilio Siri ja jonka pääosassa on Bruce Willis. Elokuva perustuu Robert Craisin kirjaan.


title: Hampi

text: Hampi () on kylä Intiassa, Karnatakan osavaltion pohjoisosassa Tungabhadra-joen varrella. Se on kuuluisa Vijayanagaran valtakunnan samannimisen pääkaupungin raunioista. Hampi on luultavasti ollut paikassa jo ennen Vijanagaran kaupungin perustamista, ja se on edelleen merkittävä pyhiinvaelluskohde; etenkin Virupakshan temppelissä käy paljon uskovaisia ja matkailijoita. Muslimivalloittajien tuhottua Vijanagaran Hampi on jatkanut rauhallista elämäänsä.


title: Hampi

text: Hampista on 353 kilometriä Bangaloreen ja 74 kilometriä lähimpään isoon kaupunkiin Bellaryyn. Alueella on pitkään harjoitettu pienimuotoista rautakaivostoimintaa.


title: Hampi

text: Hampin monumentit ovat Unescon maailmanperintökohde. Niihin kuuluvat


title: Equites singulares

text: Equites singulares oli Rooman keisarin henkivartiokaartin ratsuväki. Trajanus perusti osaston korvaamaan Galban perustaman germaanikaartin. Kaarti saattoi keisaria taistelukentällä, mutta muuten se palveli vain Roomassa. Kaartia johti kaksi tribuunia. Konstantinus Suuri lakkautti kaartin ja lahjoitti toisen sen kasarmeista kirkolle joka rakensi sen alueelle Lateraanikirkon.


title: Charles Doolittle Walcott

text: Charles Doolittle Walcott (31. maaliskuuta 1850 – 9. helmikuuta 1927) oli merkittävä yhdysvaltalainen paleontologi. Walcott oli erikoistunut selkärangattomien tutkimiseen. Hän tuli tunnetuksi vuonna 1909 Burgess Shalen fossiiliesiintymän löytäjänä.


title: Charles Doolittle Walcott

text: Walcott syntyi New York Millsissä New Yorkin osavaltiossa. Hän oli kiinnostunut luonnosta jo lapsena ja keräsi mineraaleja ja linnunmunia sekä myöhemmin fossiileja. Walcott ei suorittanut lukiota loppuun, mutta hänen kiinnostuksensa fossiileihin tutustutti hänet Louis Agassiziin, joka kannusti Walcottia jatkamaan työtä paleontologian parissa. 9. tammikuuta 1872 Walcott avioitui Lura Ann Rustin kanssa.


title: Charles Doolittle Walcott

text: Walcott aloitti tieteellisen uransa etsimällä uusia löydöksiä ja myymällä näytteitä Yalen yliopistolle.


title: Charles Doolittle Walcott

text: Vuonna 1876 Walcottista tuli New Yorkin osavaltion geologin James Hallin avustaja. Samalla hänestä tuli myös "Yhdysvaltain tieteen kehittämisen yhdistyksen" jäsen.


title: Charles Doolittle Walcott

text: Walcott työskenteli yhdysvaltain geologian tutkimuskeskuksessa vuodesta 1879. Vuonna 1894 hänestä tuli laitoksen johtaja. Walcott työskenteli erityisesti kambrikaudelle ajoitettujen löydösten parissa.


title: Charles Doolittle Walcott

text: Walcott avioitui toistamiseen vuonna 1888 Helena Breese Stevensin kanssa. Pari sai neljä lasta. Hänet valittiin Tieteiden kansalliseen akatemiaan vuonna 1896. Vuonna 1902 Walcott tapasi Andrew Carnegien ja hänestä tuli yksi Carnegie Institution of Washingtonin perustajista.


title: Charles Doolittle Walcott

text: Walcott kuoli Washington, DC:ssä vuonna 1927. Kuoleman jälkeen hänen näytteet, valokuvat ja muut muistiinpanot varastoitiin. 1960-luvulla uusi paleontologisukupolvi kiinnostui aineistosta uudelleen.


title: Charles Doolittle Walcott

text: Walcottin mukaan on nimetty Kanadassa sijaitsevassa "Mount Burgessissa" oleva huippu. Yhdysvaltain kansallinen tiedeakatemia myöntää "Charles Doolittle Walcott mitalin" viiden vuoden välein ansiokkaasta esikambri- ja kambrikauden tutkimuksesta.


title: Arithmetica Universalis

text: Arithmetica Universalis on Isaac Newtonin kirjoittama matematiikkaa käsittelevä teos. Kirja on kirjoitettu latinaksi ja sitä muokkasi sekä julkaisi William Whiston vuonna 1707. Whiston oli Newtonin seuraaja Lucas-professorina. "Arithmetica" perustuu Newtonin pitämiin luentoihin. Joseph Raphson käänsi teoksen englanniksi vuonna 1720. Käännös julkaistiin nimellä "Universal Arithmetick". John Machin julkaisi vuonna 1722 latinankielisestä teoksesta toisen laitoksen. "Arithmetica" käsittelee algebrallista notaatiota, aritmetiikkaa, geometrian ja algebran yhteyttä sekä yhtälöiden ratkaisua.


title: Pretoriaaniprefekti

text: Pretoriaaniprefekti () oli Rooman valtakunnassa pretoriaanikaartin eli keisarin henkivartioston komentaja. Ajan myötä pretoriaaniprefektien virka muuttui valtakunnan tärkeimmäksi siviiliviraksi.